
ALKUSANAT. 


On aivan eri asia katsella maalaustaiteen mes- 
tariteosta taidekokoelmassa, missä tavanmukaisten 
katselijoin sulloutunut parvi tungeksii sen sivuitse, 
kuin katsella sitä rauhallisesti upean kodin sei- 
nältä, jolloin on aikaa istuutuakin omaksumaan 
taiteilijan ajatusta tai käyttämään hyväksi varhais- 
aamun, keskipäivän tai laskevan auringon erilaisia 
valaistuksia. 

Kenties on nautinto vielä suurempi, jos rin- 
nalla on tuon taideteoksen harras ihailija, joka tie- 
tää kertoa sen päivittäisestä vaikutuksesta mie- 
leensä ja huomauttaa hienoista kauneuksista, jotka 
jäivät piiloon ensimmäiseltä pinnalliselta silmäyk- 
seltä. 

Jotain tämäntapaista tavoittelen lähettäessäni 
tämän kirjan maailmalle: että sairassuojan tai 

•rukouskammion hiljaisuudessa huomio taas keskit- 
tyisi tähän verrattomaan psalmiin ; että sen tut- 
tuja sanoja tutkisteltaisiin syvenevän kristillisen 
kokemuksen valossa; ja että kenties mies, joka 
itse harvoin sitä lähestyy saamatta uutta aihetta 
kiittää ilmoituksen Henkeä, että Hän johti raama- 
tun suloisen virsirunoilijan sepittämään »psalmien 
psalmina, voisi antaa jonkin viitteen toisilta huo- 
maamatta jääneistä kauneuksista. 


F. B. M eyer. 




PAIMENPSALMI 


I 

PSALMIEN PSALMI 

Ps. XXIII 

Tätä psalmia on joskus sanottu »paimensauvan 
psalmiksi*. Se on saanut sijansa »ristin psalmin* 
ja »kruunun psalmin« lomaan. Kun kahdeskol- 
matta kertoo Hyvästä Paimenesta, joka antoi hen- 
kensä, ja neljäskolmatta Ylipaimenesta, joka on 
tuleva kerran uudelleen, niin kertoo kolmaskol- 
matta Suuresta Paimenesta, joka kaitsee laumaansa 
erehtymättömällä viisaudella ja väsymättömällä 
uhrautuvaisuudella. Hän ei ole palkkalainen. Hän 
ei pyydä palkkaa, ei ota korvausta. Hän ei laske 
kulujaan. Lampaat ovat Hänen omiansa. Ja nämä 
suloiset sanat kertovat meille, mitä Hän on heille 
nyt, tänään, koko paimenhellyydessään, paimen- 
rakkaudessaan. 

Joku on maininnut tätä psalmia uskontunnus- 
tukseksi. Tiedän varmoista lähteistä, että ainakin 

muuan ajattelija, joka oli väsynyt tämän kummal- 
lisen, kyselevän ajan niin monia sydämiä ja aivoja 
kiihoittaviin, hämmentäviin kysymyksiin ja tunsi 
pakkoa ilmaista uskonsa positiivisena vakuutuk- 
sena, alkoi lausua sen sanoja, äänen kohotessa juh- 
lalliseen intomieleen, silmän saadessa sytyttävän 
hurman loisteen. Ja kun hän pääsi psalmin pää- 
hän, hän lisäsi: 

»Tämä on uskontunnustukseni. En kaipaa, en 
halua muuta! Opin sen äitini huulilta. Olen sen 
toistanut viimeiset kaksikymmentä vuotta joka 
aamu herätessäni. Enkä sittenkään ymmärrä sitä 
puoliksikaan; alan vasta tavailla sen rajatonta 
sisältöä, ja kuolema on kohtaava minut työni jää- 
dessä yhä kesken. Mutta Jeesuksen armon avulla 
tahdon pitää tätä psalmia edelleen uskontunnus- 
tuksenani ja pyrkiä uskomaan siihen, elämään sen 
todeksi; sillä minä tiedän, että se on opastava 
minut ristin juureen, se on johtava minut taivaan 
kirkkauteen. « 

Niin, tuo todistus on tosi. Ja niinkuin kat- 
sellessamme arvotonta kiiltokiveä saatamme nähdä 
sen syvyyksistä kumpuavan värien lähteitä, niin 
näitä säkeitä silmäillessä — yksinkertaisia kuin 
lapsen sepustukset, mutta syvällisiä kuin ylienke- 
lien ylistysvirret — me näemme niissä pienois- 
evankeliumin, näemme Jumalan armon, joka niistä 

heijastuu kuin aurinko kastepisarasta, näemme sen, 
mitä ei ole silmä nähnyt eikä korva kuullut, mikä 
ei ole ihmisen sydämeen noussut. Sovita näihin 
sanoihin evankeliumien pääsisältö, niin olet saa- 
nut kilpaili] attoman uskontunnustuksen, johon 
kaikki kristityt epäröimättä voivat yhtyä. 

Toiset ovat maininneet sitä laulajaksi. Edes- 
säni on kirjan sivu, jossa sitä kuvataan tähän 
tapaan: se on kuljeksiva laulaja, jonka Jumala on 
pannut vaeltamaan maailmaa pitkin poikin, ja 
joka laulaa niin suloisin sävelin, ettei kukaan, joka 
kuulee, muista rintaa raastaneita ja repineitä suru- 
jaan. Tämäkin on totta. Tämä psalmi puhuu 
kieltä, jota kaikkien ihmisten sydän ymmärtää. 
Sillä on tenho, joka manaa pois murheen, uhmaa 
rohkeasti kaikkea viisailua ja pilantekoa. 

»Se on karkoittanut takaisin tyrmäänsä häi- 
jyjä ajatuksia, mustia epäilyksiä, varkain hiipiviä 
suruja, lukuisampia kuin merenrannan hiekka- 
jyvät. Se on tukenut köyhien jaloa joukkoa. Se 
on laulanut rohkeutta pettyneitten suuren armeijan 
rintaan. Se on valanut voidetta ja lohtua sairaan 
sydämeen. Se on tullut vangin luokse ja kirvoit- 
tanut hänen kahleensa ja, kuten enkeli teki Pieta- 
rille, vienyt hänet mielikuvituksen tietä pois ja 
laulanut hänet takaisin kotiin. Se on tehnyt kuo- 
levan kristityn orjan isäntäänsä vapaammaksi ja 

lohduttanut niitä, jotka hän kuollessaan jätti sure- 
maan ei niin paljoa hänen poismenoaan kuin omaa 
yksinjäämistään. Eikä sen työ ole loppuunsuori- 
tettu. Se on laulava yhä edelleen kautta kaikkien 
sukupolvien, eikä se levitä lentoon siipiään, ennen- 
kuin viimeinen vaeltaja on turvassa ja aika päät- 
tynyt. Silloin se lentää takaisin Jumalan helmaan, 
mistä se on lähtöisinkin, ja livertää edelleen, yh- 
tyen taivaallisen ilon sopuisiin sointuihin, jotka 
täyttävät taivaan iäti säveleillä. « 

Mutta sitä voi myös verrata muinaiseen py- 
histä pyhimpään — tuon loistavan temppelin sisim- 
pään pyhäkköön, temppelin, joka Salomon käs- 
kystä kohosi äänettömästi kuin uhkea palmupuu. 
Miten kiihkeänä ja meluisana sykkikin ja kohisi 
ihmiselämän virta pyhän kaupungin ahtailla 
kaduilla tai temppelipihoilla, oli aina hiljainen, 
häiriintymätön alue, missä vartijaenkelit tyynen 
levollisina varjostivat siivillään Jumalan laki- 
arkkua. Siellä ainakin oli lepoa. Ja jos pappis- 
viran haltijain olisi ollut sallittu viipyä tässä 
Kaikkein Korkeimman salakossa, olisivat he var- 
masti unohtaneet tuon sanoin lausumattoman levon 
lumoissa elämän levottomuuden ja kuohuisan rien- 
non. Tomuuntuneen kiireen ja lakkaamattoman 
huolen täytyi riisua vaatteensa ja kenkänsä, ennen- 
kuin saivat astua tänne. 



Ja juuri sellainen on edessämme oleva psalmi. 
Se on erämaan keidas; se on vuoristomaja kesken 
vaivalloisen kiipeämisen; se on vilpoisa luola 
keskipäivän paahteessa; se on eristetty lelitikatos, 
missä levätä ja mietiskellä taivaallisia; se on raa- 
matun temppelin pyhimpiä paikkoja. Tulkaa, te 
väsyneet, rauhattomat, raskautetut, istuutukaa 
tähän vilvakkaaseen ja tyyneen suojapaikkaan sen 
säkeitten soiton manatessa pois rauhanne rikko- 
neet ajatukset. Kuinka turvallisia ja onnellisin 
olettekaan te, joiden paimen Herra on! Laskekaa 
kädestänne tämä kirja ja toistakaa, pyhiin unel- 
miin vaipuneina, sen tutut sanat alusta loppuun 
ja sitten katsokaa, eivätkö ne muodostu pakopai- 
kaksi, jota vastaan myrsky turhaan rynnistää. 

Ei ole kysymystäkään siitä, kuka sen sepitti 
— Daavidin nimikirjoitus on joka säkeistössä. 
Mutta missä tai milloin se joutui ihmiskunnan 
kuuluville? Laulettiinkohan se Betlehemin kun- 
nailla lampaitten laiduntaessa sen mäkisillä mailla 
valkeina pisteinä kuin valkeat kalkkikivet? Vai 
virtailiko se ensin korviin synkän kuninkaan, 
jonka uurteinen otsa ja paimenpojan raikkaat, 
viehkeät kasvot olivat niin suuria vastakohtia — 
tuon paimenpoikasen, joka oli »verevä, kaunis- 
silmäinen ja sorea nähdä«? Ehkäpä niinkin. 
Mutta siinä on voimaa, kypsyyttä, syvyyttä, jotka 

eivät täysin sovellu hennon nuoruuden kuvaan ja 
pikemminkin ovat jälkiä miehen käden kosketuk- 
sesta, miehen, joka on oppinut tietämään hyvän 
tuntemalla pahan, ja joka kesken ihmiselämän 
vaihtelevain kokemusten on täysin saanut maistaa 
sen Herran paimenhyvyyttä, josta hän laulaa. 

Nämä sanat lauloi varmasti ensin ihminen, 
joka oli syvästi kärsinyt; joka oli maistellut mo- 
nesta katkerasta maljasta; jonka oli ollut pakko 
haparoida monen sokkelon läpi, monen kauas kur- 
koittuvan, matalaotsaisen kallionkielekkeen alitse. 
Persialainen tarina kertoo visiiristä, joka pyhitti 
yhden palatsinsa huoneista lapsuuspäiviensä muis- 
toille, ajan, jolloin ei hallitsijan oikku ollut vielä 
korottanut häntä halpuudestaan kunnian kukku- 
loille. Siellä, tuossa pienessä paljasseinäisessä 
kammiossa, olivat paimen-ajan yksinkertaiset va- 
rusteet — sauva, laukku, karkea puku, vesipullo. 
Ja siellä hän vietti hetken joka päivä muistellen 
sitä, kuka hän oli ollut, vastamyrkkynä kiusauksia 
vastaan, jotka ahdistavat ihmistä kuninkaallisen 
tai yleisen suosion häikäisevässä loisteessa. Niinpä 
ei Daavid kuningas unohtanut paimenpoikaa Daa- 
vidia. Hänen sydämessään oli kammio, jonne hän 
oli tottunut vetäytymään mietiskelläkseen ja ru- 
koillakseen; ja siellä hän sepitti tämän psalmin, 

jossa xniehuusiän kypsä kokemus yhtyy lampait- 
ten parissa vietetyn poikaiän eloisiin muistoihin. 

Sen vain vielä sanomme tämän tutkistelun 
päättäessämme: että jos tässä psalmissa piilee 

voima, joka virtaa sitä koskettavien parannuk- 
seksi, niin totuus on, että sen voima on se, että 
se niin vähän nojaa ihmiseen ja niin suuresti 
Jumalaan. Katsohan, kuinka joka säe kertoo 
Hänen teoistaan. Tämä on oikea elämänmene- 
telmä. Epäusko asettaa olosuhteet itsensä ja Kris- 
tuksen väliin, niin ettei se näe Häntä, niinkuin 
opetuslapset tekivät usvan piirittäessä, ja »he huu- 
sivat pelosta«. Usko asettaa Kristuksen olosuh- 
teitten ja itsensä väliin, niin ettei se näe niitä 
»tuon valon kirkkaudelta«. Epäusko kiinnittää 
katseen ihmisiin ja asioihin ja todennäköisyyksiin 
ja mahdollisuuksiin ja olosuhteisiin. Usko ei ha- 
lua huolehtia näistä; se kieltäytyy kuluttamasta 
aikaansa ja tuhlaamasta voimiaan niitä miettien. 
Sen silmä katsoo kiinteästi Herraan, ja se on 
vakuutettu siitä, että Hän voi täyttää kaikki sen 
tarpeet ja kantaa sen halki kaikkien vaikeuksien 
ja ahdinkojen. 

Oi vapiseva sydän, katsahda poispäin, kat- 
sahda ylöspäin! Surusi ovat todella moninkertais- 
tuneet katsoessasi vaikeuksia ja toisarvoisia syitä. 
Heitä sikseen tuo kaikki. Älä puhu enää lujasti 

varustetuista kaupungeista ja jättiläisistä, koleista 
poluista ja pimeistä laaksoista, jalopeuroista^ ja 
rosvoista. Ajattele paimenen rakkautta, valta- 
suuruutta ja viisautta. Rakkautta, joka ei säästä- 
nyt vertaan! Valtasuuruutta, joka loi maailmat! 
Viisautta, joka kutsui tähdet nimeltä! Pelastuk- 
sesi ei ole sen varassa, mitä sinä itse olet, vaan 
sen, mitä Hän on. Yhdeltä silmäykseltä itseesi luo 
kymmenen Kristukseen. Lakkaa käyttämästä en- 
simmäisen persoonan asemosanaa, pane sen tilalle 
kolmas. 

Älä enää puhu kyyneleistäsi, epäonnistumisis- 
tasi tai synneistäsi, kerro sen sijaan, oi kerro 
kaikkityydyttävästä Jeesuksesta, siitä, kuinka si- 
nun hätäsi juuri on muodostanut Hänen vapau- 
tustyönsä pohjan. Laula vielä kerran tuo vanha 
laulu siitä, kuinka Jumalan paimenrakkauteen 
hukkuu kaikki puutteeesi. Ja painosta jokaista 
y>Hän« sanaa, kun toistat tämän lapsuus- ja mie- 
huusiän psalmin. 



II 


PAIMEN — HERRA 

»Herra on minun paimeneni, 
ei minulta mitään puutu.« 

Ps . 23:1. 

Kolmetuhatta vuotta on vierinyt siitä, kun 
Israelin suloinen laulaja ensin lauloi tämän vir- 
tensä Jumalan paimenkaitsennasta. Kolmekym- 
mentä vuosisataa! Se aika on pitkä. Ja tässä 
pohjattoman suuressa syvyydessä ovat hänen elä- 
mänsä näkyvät muistoesineet huolellisestikin tal- 
letettuina tomuksi lahonneet. 

Harppu, josta hänen sormensa näppäili vät 
taivaisia säveliä; risainen lippu, joka hänen oli 
ollut tapana kohottaa Herran nimessä; kulunut 
lakikirja, jota hän oli mietiskellyt öin päivin; 
suuri summaton miekka, jolla hän iski maahan jät- 
tiläisen; linnankammio, josta hänen henkensä liiti 
yhtyäkseen harpunsoittajain harppujen helinään 
— kaikki tuo on hautautunut syvälle vuosisatain 
raunioitten keskelle. 

Mutta tämä psalmi — joskin se on yhtä vanha 
kuin aika, jolloin Homeros lauloi ja Soloon laati 
lakinsa, ja joskin aikojen vieriessä myriaadien 
ihmisten jalat ovat sitä polkeneet — se on yhtä 
raikas tänään, kuin jos se olisi vasta sepitetty. 
Kalliit sanat! Ne ovat lastemme ensi oppi, ja ken- 
ties pyhä lapsi itse ensimmäiseksi opetteli toista- 
maan niitä vanhalla hebrean kielellä Nasaretissa, 
äitinsä polveen nojaten. Ja ne me viimeiseksi 
kuiskaamme rakkaittemme korvaan, kun he seiso- 
vat pimenevän maisen päivän ja koittavan taivaal- 
lisen päivän vaiheella. Kärsivä sairaskammios- 
saan, paaluunsa sidottu veritodistaja, vartiotoin- 
taan suorittava sotilas, monien vaarojen keskitse 
kulkeva matkamies, presbyteriaani, hugenotti, val- 
dolainen — niin, nämä ja suuri joukko, jota ei 
kukaan taida lukea, on löytänyt näistä sanoista 
pelon viihdykkeen, uuden elämän ja toivon innoi- 
tusta. »Herra on minun paimeneni, ei minulta mi- 
tään puutu. « 

»Herra«. Milloin tahansa tämä sana on pai- 
nettuna kokonaisuudessaan pienikokoisilla »isoilla« 
kirjaimilla, niin tiedämme, että se käy tuon sala- 
peräisen Jehovah -sanan edellä. Ja niin pelon- 
sekaista kunnioitusta tunsivat juutalaiset tätä kun- 
nioitusta herättävää nimeä kohtaan, että he vaih- 
toivat sen johonkin vähäarvoisempaan Jumala - 

nimeen, milloin se vain esiintyi pyhiä kirjoituksia 
julkisesti luettaessa. Vain kerran vuodessa se mai- 
nittiin: ylimmäinen pappi sen lausui pyhistä py- 
himmässä suurena sovintopäivänä. 

Jehovah merkitsee elävää olentoa, omasta voi- 
mastaan olemassa olevaa, Häntä, joka on nimeltä 
» Minä olen«, Häntä, joka oli, joka on ja joka on 
tuleva; joka elää iankaikkisesti; jolla on elämä 
itsessään. Kaikki muu elämä, kaskaista ruusun- 
lehdellä aina ylienkeliin valtaistuimen edessä, on 
riippuvaista ja jostain johdettua. Kaikki muu 
kuluu, muuttuu, vanhenee; Hän yksin pysyy muut- 
tumatta samana. Kaikki toiset ovat valkeoita, joi- 
hin Hän varaa polttoaineet; Hän yksin ylläpitää 
itse itseään. Tämä mahtava olento on paime- 
nemme. Kohota sydämesi Hänen puoleensa nöy- 
rästi palvoen ja sano: »Kuuntele, Israelin pai- 

men! Sinä, joka johdat Joosefia niinkuin lammas- 
laumaa, Sinä, jonka valtaistuinta keruubit kannat- 
tavat, ilmesty kirkkaudessasi !« 

Mutta kun ajatuksemme kulkee kautta aikain, 
tapaamme lempeän, uupuneen miehen, jota tule- 
vien surujen varjo synkkänä verhoo. Hän puhuu 
pienen matkan päässä siitä paikasta, missä nämä 
sanat ensin lausuttiin noin 1200 vuotta aikaisem- 
min. Majesteettirikosko tuo? Vai herjausta? Vai 

mielipuolenko houretta? Ei — omistusoikeuden 
ja selkeän totuuden leimaamana Hän uusii nuo 
sanat ja sovittaen ne itseensä sanoo: »Minä olen 
se hyvä paimen.« 

Yhdistä nuo kaksi — kunnioituksen täysi sana 
iäisestä Jumalasta ja lempeä sana Vapahtajasta — 
niin saat arvollisen nimityksen Herrastamme: 
Jehovah- Jeesus. Sovittakaamme se psalmiimme 
ja lausukaamme sen sisältöä uusin arvoin arvos- 
taen: »Jehovah- Jeesus on paimeneni.« Mitä tar- 
peita meillä voisikaan olla, joita tuo kaksoisolio ei 
tyydyttäisi? Jehovana on hänellä kaikki valta, 
Jeesuksena kaikki myötätuntoisuus. Jehovana 
Hän ylläpitää maailmat, Jeesuksena elää aina 
rukoillakseen edestämme. Jehovana Hän on kai- 
ken yksinvaltias Herra, Jeesuksena Hän yhä kul- 
kee tämän maailman polkuja meidän rinnallamme, 
kuiskaten hellästi ja suloisesti korvaamme: »Älä 
pelkää, sinä pikkuinen lauma !« 

» Paimen« . Tätä kallista Jumalan nimitystä 
käytti ensimmäisenä Jaakob — joka itse oli kerran 
ollut paimen — kun hän kuolevana makasi hiero- 
glyyfeillä koristetussa kammiossaan ja vanhus 
kauas yltävin ajatuksin palasi nuoruutensa mieli- 
kuviin puhuen Jumalasta, joka oli »kainnut 
häntä syntymästä saakka tähän päivään asti«. 
Halki koko raamatun käy tuo kultainen säije, kun- 

nes sen viime lehdiltä luemme Karitsasta, joka 
johtaa laumansa elämän vesien lähteille. 

Itämaan paimenen suhde laumaansa oli aivan 
ainoalaatuinen, ja hänen ja hoidettaviensa hiljais- 
ten eläinten välille syntyi ystävyys, jolle meidän 
oloissamme ei ole vastinetta. Koettakaamme eläy- 
tyä tähän suhteeseen. Aamulla varhain paimen 
johtaa laumansa tarhasta laitumelle. Koko päivän 
hänen täytyy pitää tarkkaa vaaria, etteivät saalis- 
tavat pedot tai rosvojoukot pääse sitä vahingoitta- 
maan. Hänen on johdettava se tyynten vetten 
partaille, että lampaat saavat juoda vuolaitten vir- 
tojen niitä peloittamatta tai vaarantamatta. Ja 
yöksi täytyy hänen viedä ne takaisin tarhan tur- 
viin. Määrättyyn aikaan vuodesta täytyy hänen 
kuitenkin kuljettaa ne kauemmas kedoille, kauas 
omasta kodistaan ja ihmisasumuksista, eläen siellä 
niiden parissa päivän helteen paahtamana, yökas- 
teen läpimäräksi kastelemana. Jollei jokunen 
karitsa kykene pysymään muun lauman rinnalla, 
täytyy hänen kantaa sitä helmassaan. Jos yksikin 
eksyy laumasta, täytyy hänen etsiä sitä, kunnes 
löytää sen, vainuten sitä villatupsuista, joita on 
jäänyt orjantappurapensaikkoihin. Jos vaara uh- 
kaa, täytyy hänen olla valmis panemaan henkensä 
alttiiksi. Itämaan paimenen asu on kuin taiste- 

luun varustauneen soturin: pyssy on heitetty olalle, 
vyössä on pistooli, kädessä nuija. 

Tällä kannalla eläen ovat paimen ja lauma 
miltei ystävyksiä. Lampaat tuntevat hänet ja vas- 
taavat nimeltä huudettaessa. Jotkut kulkevat 
aina hänen kintereillään, hänen erikoisina suosik- 
keinaan, varmoina hänen rakkaudestaan. Hän voi 
melkein mielinmäärin käsitellä niitä kaikkia ja 
liikkua vapaasti niiden parissa saamatta aikaan 
pienintäkään hälyyntymisen oiretta. 

Tämä kaikki soveltuu Herraan Jeesukseen, 
suureen lammasten Paimeneen. Hänellä on paime- 
nen sydän, puhdasta, runsasta rakkautta sykkivä 
sydän, joka ei pitänjd sydänvertaan liian kalliina 
lunastuksemme hintana. Hänellä on paimenen 
silmä, joka näkee koko lauman päästämättä näky- 
vistään edes kylmillä vuorilla kuljeksivaa lammas- 
parkaa. Hän on uskollinen kuin paimen, ei kos- 
kaan petä eikä hylkää, ei jätä meitä tuetta, ei 
pakene nähdessään suden tulevan. Hän on väkevä 
niinkuin paimen, niin että voi pelastaa meidät 
jalopeuran kidasta ja karhun kynsistä. Hän on 
hellä kuin paimen: ei niin pienoista karitsaa, ettei 
Hän sitä kantaisi, ei niin heikkoa Jumalan pyhää, 
ettei Hän häntä lempeästi johtaisi, ei niin uupu- 
nutta sielua, ettei Hän hankkisi sille lepoa. Hän 
tuntee isän sääliä. Hän antaa äidin lohdutusta. 

Hänen alentuvaisuutensa tekee suureksi. Hän suo- 
jaa meitä sulilaan, pehmeillä, lämpöisillä, untuvai- 
silla, ja Hänen siipiensä suojaan me turvaamme. 

Oi, Hän on tehnyt vielä enemmänkin! »Kaikki 
me harhailimme eksyksissä niinkuin lampaat, ku- 
kin meistä poikkesi omalle tielleen.« Rangaistus 
ja tuho olivat varmat; mutta Jeesus näki iankaik- 
kisuudesta valtaistuimeltaan vaaran, ja Hänet val- 
tasi sääli noita suuria joukkoja kohtaan, koska ne 
olivat niinkuin lampaat, joilla ei ole paimenta. 
Siksi Hän, koska oli paimen, tarjoutui antamaan 
oman elämänsä tilalle ja salli rangaistuksen kai- 
kista meidän synneistämme kohdata Häntä. Sil- 
loin kuului tuo hirveä käsky: »’Herää, miekka, pai- 
mentani vastaan, sitä miestä vastaan, joka minulle 
läheisin on’, sanoo Herra Sebaot. Lyö paimen.’« 
»Hän pani .henkensä lammasten edestä« ja lunasti 
lauman iankaikkisen liiton veren voimasta. Olkoon 
Hän ylistetty! Olkoon Hän ylistetty! 

» Minun « . Minkä eron tekeekään tuo pieni 
sana »minun«! »Lapsi kuoli !« sanoi kai palvelija, 
joka kantoi pellolta sairaan pojan tämän äidille. 
»Minun lapseni kuoli !« sanoi äiti. »Nämä tilukset 
tunnen niin hyvin, olen täällä joka virstan kulke- 
nut lapsesta asti«, sanoo harmaahapsinen vouti. 
»Nämä ovat minun tilukseni !« sanoo perillinen. 
Niin myös uskonnon alalla on suorastaan ääretön 

ero tiedon ja omistamisen välillä. Olet suorastaan 
joko pelastettu tai kadotettu, sikäli kuin sanot: 
»Jeesus on Vapahtaja«, tai: »Jeesus vapahti mi- 
nut»; sikäli kuin sanot: »Herra on paimen«, tai: 
»Herra on minun paimeneni, ei minulta mitään 
puutu.» Vaikkapa voisit Tuomaan lailla nähdä 
Vapahtajan todellisuuden selkeässä valossa, niin 
että kaikki epäilysi haihtuisivat, ja Hän ojentaisi 
sinulle kätensä kosketeltavaksi, olisi sinulla siitä 
vähän hyötyä, jollet omaksuisi Häntä sanomalla: 
» Minun Herrani ja minun Jumalani !« 

Jeesus odottaa omaksumistamme. Hän ei 
tyydy olemaan paimen, hyvä paimen, pyhien enke- 
leitten paimen, lunastettujen lukemattoman joukon 
kaitsija ja paimen. Hänen vaivannäkönsä sinusta 
ei ole tyydytetty, ennenkuin kosketat Häntä kädel- 
läsi ja sanot: »Minun paimeneni.« Ja sen voit 
tehdä, jos tahdot. Ei mikään ole estämässä. 
Riennä tiedustamaan, oletko Hänen lampaitaan, 
katso pois itsestäsi Häneen ja katsele, eikö Hän 
hyvin kelpaa paimeneksesi. Ja ensimmäinen 
» Minun !« huutosi on oleva varma merkki siitä, 
että olet liitetty siihen laumaan, jota Hän kuljet- 
taa monien takerruttavien pensaikkojen halki tai- 
vaan yhteiseen lammastarhaan. »Herra on minun 
paimeneni, ei minulta mitään puutu.« 

»Ei minulta mitään puutu.« Keskellä maail- 



man suruja ja puutteita on Herran lampaista 
pidetty hyvä huoli. Maailman lasten itku sisältyy 
tuohon väsyneeseen tunnustukseen: »Minä kuolen 
nälkään.« Mutta pyhien kerskaus soi tuossa iloi- 
sessa vakuutuksessa: »Jumalani on rikkautensa 
mukaisesti täyttävä kaikki teidän tarpeenne kirk- 
kaudessa, Jeesuksessa Kristuksessa. « Hänen pal- 
katuilla palvelijoillaan on leipää kyllin, jopa sääs- 
tää: kuinka paljoa enemmän Hänen omillansa! 

»Nuoret leijonat kärsivät puutetta ja näkevät näl- 
kää, mutta Herran etsijöiltä ei mitään hyvää puutu.« 

Kokemuksesi näyttää ehkä olevan ristiriidassa 
tämän iloisen lausuman kanssa. Mutta kenties et 
ole uskossa etsinyt etkä omaksunut itsellesi mitä 
sinulle oli varattu ihan kättesi ulottuville. Tai et 
ole saattanut pyyntöjäsi rukouksella ja anomisella 
Jumalalle tiettäväksi. Tai et ole hädän hetkeä täy- 
sin kokenut. Tai et ole ymmärtänyt todellista tar- 
vettasi ja pyydät sellaista, mikä vahingoittaisi 
sinua. Tältä taholta on sinun jostain etsittävä 
syytä näiden iloisten, voitonriemuisten sanojen ja 
oman kokemuksesi väliseen näennäiseen eroon. 
Sillä ainiaan pitää paikkansa tuo, että »Häntä 
pelkääviltä ei mitään puutu«. Hän on voimallinen 
runsain määrin antamaan kaikkea armoa, ja Hän 
antaa kaikkea armoa runsain määrin. Kunnia 
olkoon Hänelle iankaikkisesta iankaikkiseen! 

Oi, sido tämä iloinen varmuus rinnoillesi! Ja 
uhatkoot ja peloittakoot sinua jos mitkä vaarat, 
ahdistakoon jos mikä puute, kulje eteenpäin, painu 
pimeyteen rohkaisten sydäntäsi tällä suloisella 
kertosäkeellä: »Herra on minun paimeneni, ei 
minulta mitään puutu. « 



III 

PEHMEÄN RUOHON JA LEVON VETTEN 
LAIDUN 


»Vihreille laitumille 
Hän vie minut lepäämäään; 
virvoittavien vetten luo 
Hän minut johdattaa.« 

Ps. 23: 2. 

Tässä suloisessa paimensinfoniassa antaa ensi 
säe alkusävelen kertoessaan, ettei puutu mitään 
siltä, joka elää Jumalan paimenkaitsennan hoi- 
vissa. Seuraavissa säkeissä muodostuvat sävel- 
soinnut, ja sävelmä pääsee täytenä vaikuttamaan. 

Ensimmäinen puute, jota tämän säkeen mu- 
kaan Kristuksen omain ei tarvitse koskaan tuntea, 
on levon puute. Tämä säe huokuu oikeaa levon 
henkeä, mikä käy jopa vielä selvemmäksi, jos tul- 
kitsemme yllämainitut sanat kirjaimenmukaisem- 
min. Ne voisi, näet, tulkita tähän tapaan: »Peh- 
meään ruohikkoon Hän vie minut lepäämään. 
Levon vetten luo Hän minut johdattaa.« 

Miten viehkeä kuva manautuukaan täten mie- 

I 

/ 

likuvitukseemme! On itämaisen keskipäivän paah- 
tava hetki. Kuumeinen helle tekee ilman tukah- 
duttavaksi, ja koko seutu paahtuu hirvittävässä 
auringonkilossa. Kivetkin kunnaillla polttavat 
astujan jalkaa. Silloin olisi lauma tuhon oma 
ilman paimenta, ja paimen itsekin, jollei hän pääse 
suuren kallion sinervään varjoon tai jonkin pen- 
saikkoa kasvavan rotkon suojiin tai alavan laak- 
son runsaille, suloisille ruoholaitumille. 

Mutta sellaista kovaa onnea ei täällä tarvitse 
pelätä. Katsohan tuonne, missä kirkasvetinen joki 
vyöryttää aaltojaan lakean tasangon halki. Ylem- 
pänä, mistä se alkoi juoksunsa, se vaahdoten rai- 
vosi yhä kalliouomassaan, hyppeli kielekkeeltä kie- 
lekkeelle, kiersihe vastarintaisia äyräitään vastaan 
ja särkyi vaahtomassaksi. Lammas ei olisi juonut 
siitä silloin, sillä lammaslauma ei koskaan juo 
levottomista, kuohuvista virroista. Mutta nytpä se 
soluu hiljaa eteenpäin, kuin unissaan — pinta tus- 
kin värehtii; joka kukka, joka puu, joka ruohon- 
korsi sekä veden yli kumartuvat rantaäyräät 
kuvastuvat selvästi sen kalvoon; joka kivikin 
näkyy selkeästi uoman pohjalta. Sen partailla on 
laidun aina vihreä ja rehevä, keväisin tuhansien 
kukkien peittämä; sen raikas läheisyys vilvoittaa 
ilman, ja sen solisevain vetten soitto ihastuttaa 
koi’vaa. Pouta ei uhkaa, missä tämä virta vierii, 

ja lauma, kylläiseksi asti järsitty ään pehmeää ruo- 
hoa, paneutuu tyytyväisenä levolle. 

Me kaikki tarvitsemme lepoa. Jokaisen elä- 
mässä tarvitsee olla pysähdyksiä ja lomia. Käsi 
ei voi aina olla raatamassa. Aivot eivät voi aina 
valmistaa ajatussarjoja. Kykymme ja aistimme 
eivät aina voi olla jännitettyinä. Työ vastaa ilman 
lepoa kellon liikaviritystä: päävieteri katkeaa, 

ja koneisto pysähtyy. Elämän touhuiseen rientoon 
tulee sovittaa usein taukoja, jolloin palautamme 
ennalleen näännytetyt hermot ja alentuneen elin- 
voiman. Tuolla käskyllä, että meidän on levättävä 
yksi päivä seitsemästä, on pysyvämpää arvoa kuin 
moni luulee. 

Mutta ei mikään olentomme puoli sen pakotta- 
vammin vaadi lepoa kuin hengellinen elämämme. 
Ihmisen henki ei, kyyhkyn tapaan, voi alati olla 
matkassa siipeä lepuuttamatta; sen täytyy laskeu- 
tua maahan. Me emme voi aina kavuta vaikeuk- 
sien louhikkoista vuoristotietä tai polkea tyytymät- 
tömyyden polttavaa savimaata. Meidän täytyy 
voida levätä vihreillä laitumilla tai astella hiljaa 
levon vetten partailla. Kolme seikkaa on tarpeen, 
ennenkuin lammas — tai ihmissielu — voi levätä. 

I. Turvallisuuden tunne. Leijonan kiljunta, 
koiran haukunta, pienen lapsen läheisyys riittää 
kerrassaan häiritsemään lammaslauman levon ja 



28 


ajamaan sen vapisevana ja arkana koolle pelästy- 
neeksi ryhmäksi. Ja kuinka voisimmekaan levätä 
niin kauan kuin tunnemme olevamme alttiina luo- 
lassaan karjuvalle leijonalle? Ken voi levätä niin 
kauan kuin iäinen kohtalomme on epävarmana 
vaa’assa? 

Kaiken tämän varalta on Jeesus huolehtinut. 
Hän asettui itse sielumme suurta vihollista vas- 
taan ja mursi ainiaaksi hänen valtansa. Me emme 
voi ikinä unohtaa noiden kahden hirveätä yhteen- 
iskentää: toisen luihua häijyyttä, toisen väkeviä 
huutoja ja kyyneleitä, kuolontuskaa ja verihikeä. 
Emme me silloin voineet asettaa omaa painoamme 
vastapainoksi toiseen tai toiseen vaakakuppiin ; me 
olimme pikemminkin voittopalkinto, josta juuri 
ottelua käytiin halki pitkinä, uuvuttavina vieriväin 
tuntien. Toisella puolella julma viha ja veren- 
himoinen tuhoomishalu, toisella armo, joka ikävöi 
vapauttajaksi vaikkapa katkeran tuskankin ja haa- 
vojen hinnalla, joista oli jäävä ainaiset arvet. 
Viimein hyvä Paimen antoi henkensä lammasten 
edestä. Ei hän ollut pelko palkkalainen! Hänen 
kaikkensa oli kyseessä. Lauma oli Hänen omansa, 
Isän Hänelle antama, ja Hän pani henkensä sen 
edestä. 

Mutta kuollessaan Hän löi vihollisemme — 
niinkuin metsän sarviniekat kiistasankarit joskus 

tavataan kuolleina rinnakkain toisen iskettyä 
viimetuskassaan toiseenkin surmansuovan haavan. 
Mutta »Jumala on kuolleista nostanut Hänet, joka 
iankaikkisen liiton veren voimasta on se suuri lam- 
masten paimen, Herramme Jeesuksen«. Ja nyt 
Hän elää turvallisuutemme takeena. Hän kärsi 
kaiken kärsittävän. Hän voitti kaiken kohdatta- 
vamme vastustuksen. Hän takasi meille iäisiksi 
ajoiksi vapautumisen surmanveitsen uhkasta, 
Jumalan lain vaatimuksista ja syntiemme seurauk- 
sista.. »Kuka voi tuomita kadotukseen? Kristus 
Jeesus on se, joka on kuollut, onpa vielä herätet- 
tykin.« 

Siis, oi arka sielu, ole levollinen! Veripunai- 
nen poltinmerkki, jolla olet merkitty, on varma tae 
turvallisuudestasi. Hän ei ole voinut tehdä niin 
paljoa sinun hyväksesi vain menettääkseen sinut 
nyt. Vaaran ja pelon hetkin kuiskaa vain hiljaa 
Hänen nimensä: Jeesus, Jeesus!, niin Hän on heti 
lohduttava sinua läsnäolollaan ja äänellään, jonka 
kaikki lampaat tuntevat, ja Hän vakuuttaa sinulle: 
»Minun lampaani eivät ikinä huku, eikä kukaan 
ryöstä heitä minun kädestäni.« 

»Herra on sinun suojelijasi.« — »Me tiedämme, 
ettei yksikään Jumalasta syntynyt tee syntiä; 
vaan Jumalasta syntynyt ottaa itsestänsä vaarin, 
eikä paha ryhdy häneen.« 1 Joh. 5: 18. 



30 


II. Riittävä ravinto. Nälkäinen lammas ei 
paneudu lepäämään. Suurinkaan voimin on sifä 
turha pakottaa siihen. Mutta paimen, joka voi 
hankkia sille runsaasti hyvää laidunta, saa piankin 
tuon levottoman eläimen asettumaan tyytyväisesti 
makuulle tuoksuavaan ruohikkoon lintujenkin 
istahtaessa sen villavalle selälle ja mehiläisten 
suristessa unisesti sen ympärillä. 

Me emme voi levätä, niin kauan kuin hen- 
kemme nälkä on tyydyttämättä, sen jano sammut- 
tamatta. Kummallista, että ihmiset niin hitaasti 
toteavat tämän! Ja kuitenkin tuntuu kuin juuri 
tuo kipuna särkevä sisäinen ääni olisi koko ihmis- 
elämän liikkeelletyöntävä voima. Nälkänsä tun- 
tien ihmiset koettavat tyydyttää sitä palkohedel- 
millä, joita siat syövät; mutta turhaan he koetta- 
vat. Eikä löydä vastausta sisäisen ihmisemme 
rauhattomuus, ennenkuin kuuluu Jeesuksen ääni 
sanoen: »Joka tulee minun tyköni, hänen ei tule 
nälkä, ja joka uskoo minuun, hänen ei tule kos- 
kaan jano.« 

Oi, että saamme syödä Ihmisen Pojan lihaa 
ja juoda Hänen vertaan hurskaitten unelmain, hur- 
miollisen, läheisen yhdessäolon hetkin! Se on elä- 
mää. Se on iäistä tyydytystä. Siellä on todella 
laidun ja Hänen riemunsa virrat. 

Jumalan sanaa voi sopivasti verrata vih 

r o ii ä n 1 a i t u m e e n . Siellä on ravintoa kai- 
kille nälkäisille sydämille. »Kyllin ja säästämään 
asti. « Eikä se koskaan käy laihaksi tai kuivu. Se 
on yhtä viheriä ja raikas tänään kuin silloin, kun 
Pyhä Henki sen ensi kerran luovutti ihmisille. 
Vaikka monen monet selittäjät ovat sitä tallanneet 
ja miljoonat kristityt sitä tutkineet ja miettineet, 
<*i yksikään rakastava, kuuliainen sydän voi syven- 
tyä siihen saamatta siitä ravintoa ja voimaa. 

Moni hengellinen tosiasia vastaa levon vesiä. 
Mitä on sunnuntai muuta kuin levon vesi; tai 
liartaushetkemme; tai kesäinen lomapäivä; tai 
hengellisen vaurastumisen pitkä onnenaika, jolloin 
on melkein kuin olisi saatana unohtanut kiusata? 
Sellaisina aikoina on suloista tietää, että Hän, joka 
toisin kerroin johti taisteluun tai työhön, johtaa 
nyt lepäämään. 

Ja joskus Hän kesken elämän rynnäkön ja 
kiireen viittaa meitä tulemaan syrjään levätäk- 
seinme hetken Hänen seurassaan, jotta meillä olisi 
tilaisuutta syödä. Hän antaa sydämemme pitää 
sabattia ja olla levossa. Hän panee meidät juo- 
maan tienohen purosta ja keskipäivin lepäämään 
Hänen laumansa parissa »erämaan kallion« siner- 
vään varjoon. 

ITI. Paimenen johdon totteleminen. Hellin- 
kään paimen ei voi viedä lampaitaan lepäämään, 

jolleivät ne seuraa häntä. Jos ne tulla maleksivat 
kaukana hänen jäljessään, jos ne eksyvät hänestä, 
jos ne kulkevat omia teitään — silloin ne vain, 
tarkoittipa paimen miten hyvää tahansa, kohtaa- 
vat esteitä ja pettyvät toiveissaan. »Minun lam- 
paani«, Kristus sanoo, »kuulevat ääntäni, ja minä 
tunnen ne, ja ne seuraavat minua.« 

Tämä todiste paimenen johdon seuraamisesta 
on tärkeä. Eipä ihme, että kadotamme lepomme, 
kun juoksentelemme sinne tänne noudattaen oman 
pahan sydämemme neuvoja ja haluja. Me panem- 
me Hänen suunnitelmainsa sijaan omamme. Me 
pidämme kiinni omista tuumistamme ja sota- 
juonistamme. Me ahdamme päivämme täyteen 
paljoa omaamme lisänä siihen vähäiseen, mikä 
tulee Hänen osalleen. Me emme kyllin usein nosta 
katsettamme, jotta näkisimme, mitä tietä Hän kul- 
kee, ja mitä Hän tahtoo meidän tekevän. Ja niin 
lepomme häiriintyy ja menee hukkaan. Meidän 
täytyy seurata Karitsaa, minne ikänä Hän me- 
nee, jos tahdomme tulla johdetuiksi eläville vesi- 
lähteille, jotka pysyvät voimassa taivaallisten läh- 
teitten avulla. 

Öi, älä huokaile Jumalan lepoa, aivan kuin et 
voisi sitä saavuttaa! Hyvä Paimen odottaa saa- 
dakseen viedä sinut lepäämään ja antaakseen sinun 
juoda lepoa pitkin siemauksin. Luota vain 

Häneen! Anna Hänen käsiinsä kaikki, mikä häi- 
rilsee henkesi hiljaisuutta, vaikkapa se olisi vain 
pikkuasia; ja ota Häneltä vastaan Hänen oma 
hyvä, suloinen leponsa. Pyydä, että Hän veisi 
sinul lepäämään lempeästi pakottaen, niinkuin 
Hiin vain osaa. 



IV 

»HÄN VIRVOITTAA MINUN SIELUN1« 

Ps. 23 : 3 . 

Nämä sanat ovat kallisarvoisimpia tässä ver- 
rattomassa psalmissa. Ne puhuvat monien Juma- 
lan lasten kokemuksesta, sillä he ovat syvästi tie- 
toisia hyvän Paimenen uudistavan armon tarpees- 
taan. Jos ei olisi muuta kuin seurattava Häntä 
aina valmiina heti ja täydesti noudattamaan 
Hänen vaikutustaan, ei tarvittaisi uusimista. 
Mutta me emme ole aina herkät ja kuuliaiset tai- 
vaalliselle johdatukselle; me niin helposti pai 
numme takaisin uneliaisuuden ja välinpitämättö- 
myyden tilaan, ja niin me välttämättä kaipaamme 
uudistamista. 

Hengellisen riutumisen suurimpana aiheena 
on Jumalan sanan ja yksityisen hartauden laimin- 
lyöminen. Niin kauan kuin ihmisen henki on 
läheisessä suhteessa Jumalan rakastavaan Hen- 
keen, niin kauan kuin raamattua tutkitaan sään- 
nöllisesti ja rukoillen ja yksinäisyyteen vetäyty- 



inisen tottumusta ylläpidetään, niin kauan kas- 
vamme säännöllisesti armossa, Jumalan tuntemi- 
sessa ja Hänen rakkaudessaan. 

Jos kynttilänjalan kultaiset putket vain pide- 
tään avoimina ja tukkeentumatta, virtaa kultainen 
öljy lakkaamatta pyhän elämän ravinnoksi. Sen 
tiedämme jokainen. Sydämemme on usein maista- 
nut sitä suloista virvoitusta ja pyhää rohkaisua, 
jota tarjoovat pyhistä pyhimmässä vietetyt hiljai- 
set, autuaat hetket. Me tiedämme, ettei mikään 
siitä, mikä antaa elämälle arvoa, ole niin hedel- 
mällistä kuin yhteys Jumalan kanssa. Ja kuiten- 
kin olemme mitä alttiimmat suoriutumaan siitä 
kiireisesti tai laiminlyömään sen. Raamatun 
lukuja silmätään hätäisesti velvollisuudentunnosta, 
uiinkuin metsälinnun rinta hipaisee sieltä täältä 
vuoristolammen pintaa, ja aamu- ja iltarukous lue- 
taan niin kylmästi ja muodollisesti, että olisi ollut 
melkein parempi jättää se sikseen. Ihmekö sitten, 
että hengellisen elämän voima riutuu ja kaipaa 
kipeästi voimakkaan, viisaan uudistavan käden 
apual 

Tunnustamaton synti on niin ikään nopean 
hengellisen riutumisen syynä. Jos ystäväin välillä 
on jokin epäsovun aihe, jos kuinka vähäpätöinen, 
he karttavat tapaamista; tai jos kohtaavat, tun- 
tuu kohtaamisen kylmyys ja väkinäisyys niin sei- 

vänä ja tuskallisena verrattuna entisen kiintymyk- 
sen lämpöön ja sydämellisyyteen. Sydämet eivät 
voi yhtyä, ennenkuin vieraantumisen aiheen perille 
on päästy ja vääryys tunnustettu tai väärinymmär- 
rys selvitelty. Ja sama periaate vallitsee yksityi- 
sen sielun suhteessa Jumalaan. Kun teemme syn- 
tiä, on meillä yleensä taipumus tehdä Aadamin ja 
Eevan tavoin, jotka kätkeytyivät Eedenin lehvik- 
köön. Ennen tätä surkeata myöntymistä kävi 
pahanhengen kiusaus. 

Päivän onnellisin hetki oli iltatuulen levit- 
täessä suloista viileyttään troopilliseen helteeseen, 
jolloin Herran Jumalan ääni kutsui heitä seuruste- 
luun kanssansa. Mutta synti tekee yhdessäolon 
ajatuksen vastenmieliseksi. Samoin olemme mekin 
yhä uudelleen oppineet, että tunnustamaton synti 
heittää synkän varjon Jumala-suhteeseemme ja 
tekee sen ikävystyttäväksi ja muodolliseksi. Silloin 
alkaa avoin sydän muuttua karttavaksi, saa aran 
katseen silmiinsä ja suuhunsa muodolliset koru- 
lauseet. Ja jollei syntiä heti tunnusteta ja panna 
pois, suurenee soittimen pieni särö, kunnes sen 
sävelet vaikenevat. 

Maallinen seurapiiri kaikkine syrjäseikkoineen 
antaa sekin paljon aihetta hengelliseen riutumi- 
seen. On mahdotonta, ettei sielu kadottaisi hie- 
nointa kärkeään, pyhää mielenlaatuaan oleskelles- 

saan paljon keskellä n. s. »seuraelämänne jaaritte- 
lulta ja turhanpäiväisiä keskusteluja, sen pilailua 
ja pilkkaa, sen tyhjää kirjallisuutta ja keveitä pyy- 
teitä. Et voi koskettaa perhosen siipeä hieraise- 
matta hieman pois hienoa untuvaa,- joka kattaa sen 
mikroskooppisen pieniä höyheniä; samoin emme 
me voi elää alati tämän maailman salonki-ilmas- 
tossa panematta alttiiksi sitä luonteen sanoin 
kuvaamatonta suloa ja pyhittyneisyyttä, joka on 
Jumalan verrattomin lahja. 

Jos Herra Jeesus lähettää meidät maailmaan 
Hänen hyväkseen työskentelemään, niin Hän tie- 
tysti varjelee meitä siellä. Mutta hengellinen ter- 
veytemme kärsii kohta, jos itse valitsemme sen 
olinpaikaksemme; aivan niinkuin maalaistyttö ka- 
dottaa heleän, terveen värinsä ja osoittaa riutumi- 
sen merkkejä, jos hän aina elää liian täyteen ahde- 
tun huoneen tukahduttavassa ilmassa tai kaupunki- 
laiselämän epäterveellisissä oloissa. 

Jonkin tunnetun käskyn laiminlyöminen voi 
myös murtaa vankimmankin hengellisen tervey- 
den sairauden ja riutumisen heikontamaksi. Jos 
vain kaikki kristityt, jotka nyt taistelevat jotakuta 
tiettyä Kristuksen käskyä vastaan, uskaltaisivat 
tänään totella sitä, tapahtuisi suuri herätys, suu- 
rimpia mitä on nähty. Tapaat joskus kristittyjä, 
jotka kertovat, että määrätyt asiat ovat usein heitä 

»kiusanneet*. Mitä tietää tuo sana »kiusata«? 
Eikö se tiedä sitä, että Kristus koetteli heitä jon- 
kin määrätyn käskyn kautta, mutta että he tässä 
asiassa vastustivat Häntä valiten mieluummin 
oman tiensä kuin Hänen? Ja jos tuo sielun »kiu- 
saantumus« on lakannut, mikäpä muu on ollut sii- 
hen syynä kuin se, että Mestari on saanut niin 
selvästi kieltävän vastauksen, että Hänen on turha 
sen enempää pyydellä tottelematonta sielua ; ja 
niin Hän on vetäytynyt pois sen luota. Se ehkä 
pelastuu »ikäänkuin tulen läpi«. Mutta se ei opi 
tuntemaan Hänen hellintä rakkauttaan, eikä Hän 
voi käyttäää sitä korkeimpiin palvelustehtäviin. 

Sielun riutuminen ilmenee monella tavalla. 
Rauhattomuutena, nurisevana valitteluna; Kris- 
tuksen valtakunnan asian harrastuksen puutteena; 
kykenemättömyytenä todistaa Kristuksesta tai vas- 
tustaa syntiä; haluttomuutena tunnustaa, että on 
laita toisin kuin ennen; kiemurtelemisena pois 
uskollisesti saarnatun Jumalan sanan ja niiden 
ihmisten kokemusten kosketuksista, jotka elävät 
terveessä ja onnellisessa suhteessa Jumalaan. 
Aivan niinkuin olemme tavanneet kavalan ja vaa- 
rallisen taudin vaivaamia ihmisiä, jotka kuiten- 
kaan eivät tunnusta itseään sairaiksi ja vastusta- 
vat ystäviään, jotka tahtovat kutsua lääkärin 
avuksi, samoin on muuan vaihe hengellisessä riutu- 

misessa tuo, että koetetaan työntää syrjään kaikki, 
viittaukset sen olemassaolosta, vaikka se kalvaa 
sydämen elinvoimaa. Sitten seuraa vieriväin vuo- 
sien esiinpusertama surullinen myönnytys, ettei- 
vät asiat ole kuin ennen, ja siilien liittyy tuo toi- 
voton johtopäätös, etteivät ne ole korjattavissa. 

Kuinka hyvä on etsiä apua Vapahtajan uudis- 
tavasta armosta! Luonto on täynnään uudistus- 
tapahtumuksia. Tuskin on syntynyt vuorenrintee- 
seen halkeama, kun se alkaa koristaa sitä ruohoilla, 
sananjaloilla ja köynnöskasveilla. Kun ihoomme 
tulee haava ja punainen veri purskahtaa särky- 
neestä sulusta, se alkaa korjata murtunutta kohtaa, 
niin että pian repeytymä on ehjentynyt. Jopa sil- 
loinkin, kun jonkun rakkaan sairaan kuolema tekee 
aukon perheeseen, sairaan, jonka läsnäolo "on luo- 
nut sen jäseniin uutta huomaavaisuutta, ja jonka 
kuolema tuntuu jälkeenjääneistä miltei korjaamat- 
tomalta vauriolta, silloinkin alkaa ajan parantava 
vaikutus täyttää tyhjänä ammottavaa sijaa. 

Näin hengellisessä mielessä Jumalan Henki 
aina hoitelee ihmissydämiä suorittaen verratonta 
ja mieluista korjaus- ja uudistustyötään. Kun 
lammas harhautuu laumasta, Hän etsii velvolli- 
suutensa unhoittanutta, kunnes löytää sen ja tuo 
sen takaisin muun lauman joukkoon. Kun puut- 
tuu kappale Hänen kruununsa kehästä, jalokivi 

Hänen rintakilvestään, Hän ei lepää, ennenkuin 
se on pantu paikoilleen. Kun lapsi on kaukana 
vieraalla maalla, on Hänen oma ilonsa poissa, kun- 
nes lapsi on palannut. 

Oi lempeä, helläsydäminen, säälivä Vapahtaja, 
kuinka innokas olet täyttämään verratonta palve- 
lustyötäsi heikkojen ja arvottomien lastesi hyväksi! 

Kristus käyttää monia uudistamistapoja. Jos- 
kus ystävän tai papin sanaa. Tai virttä, josta huo- 
kuu sydämen tuoksu, ja joka kertoo onnellisem- 
masta menneisyydestä. Tai jotakin kohtaa, jotakin 
lauselmaa jostain elämäkerrasta tai uskonnollisesta 
kirjoitelmasta. Avarsin usein sattuu näin: olet 

maalla, kuljeksien yksinäsi ja allapäin, kun aurin- 
gonsäteet äkkiä murtautuvat esiin tai pensaikosta 
kuuluu liverrystä; tai tulet ilman näkyvää syytä 
äkkiä tietoiseksi Jumalan armon lempeästä, sulat- 
tavasta, kaikki läpitunkevasta vaikutuksesta, joka 
koskettaa sydäntä syvintä myöten ja pehmentää 
sitä, johtaen sen katumukseen ja rukoukseen. Eikö 
tällainen kokemus muistuta siitä, mitä sai aikaan 
katse, jonka Jeesus loi Pietariin ja joka vei tämän 
ulos katkerasti itkemään, ollen hänen nousemisensa 
ensi asteena? 

Lukekoot ne, jotka tahtoisivat ymmärtää uu- 
distumisen koko sisällön, tuon verrattoman kerto- 
muksen siitä, kuinka hyvä Paimen uudisti erehty- 

neen apostolinsa sielun. Me voimme vain luetella 
tässä eri asteet. Jeesus rukoili hänen puolestaan 
ja varoitti häntä. Keskeltä raakaa joukkoa, jonka 
käsissä Hän oli, »Hän kääntyi ja katsoi Pieta- 
riin« — ei vihaisesti eikä tylysti, vaan lempeästi 
nuhdellen. Hän antoi enkeleille sen erikoisen 
viestin, että he pyytäisivät vaimoja ylösnouse- 
muksen aamuna mainitsemaan Pietarin muitten 
joukosta, osoittaen siten, kuinka alati hän oli ollut 
Vapahtajan mielessä kaikissa Hänen murheissaan. 
Hän kohtasi hänet kahdenkeskisesti maailman 
ensimmäisenä pääsiäisaamuna ja salli hänen vuo- 
dattaa Hänelle surunsa tarinan kenenkään muun 
läsnäolon häiritsemättä. Hän antoi hänelle tilai- 
suuden kolmasti vakuuttaa rakkauttaan, pyyhkiä 
pois kolmasti tapahtuneen kieltämisen muiston. 
Saman Hän on valmis tekemään meidän hyväk- 
semme. 

Oi, älä odota päiviä ja viikkoja vierimään, 
ennenkuin pyydät Häneltä Hänen uudistavaa 
artnoaan! Juuri sellaisena kuin olet, rohkene luot- 
taa siihen, että Hän tekee sen nyt. Kun himon 
syke vielä on kiihkeä, häpeällinen tekosi vielä 
veres, katso Häneen ja ano ensin anteeksiantoa ja 
samassa henkäyksessä pyydä Häntä asettamaan 
sinut heti siihen asemaan, missä olit ennen lankee- 
mustasi. Silloin voit, vaikkei vastauksen ilo vielä 

värähdytäkään sydäntäsi, huudahtaa uskonvar- 
mana: »Hän virvoittaa minun sieluni.« 

Niin, ja niille, jotka uskaltavat sitä pyytää, 
on toinenkin vielä vakuuttavampi lupaus, joka 
ilmoittaa, että Hän korvaa »ne vuodet, jotka lehti- 
mato söi« — antaen meille takaisin tilaisuudet ja 
etuisuudet, jotka näyttivät ainiaaksi menetetyiltä. 



V 


PAIMENEN JOHDATUS 

»Hän ohjaa minut oikealle 
tielle 

nimensä tähden. « 

Ps. 23: 3. 

»Hän ohjaa minut.« Mikä ihmeellinen rengas 
yhdistääkään nuo kaksi asemosanaa. Kuilu kirk- 
kaudessa asuvan Paimenen ja Hänen lammas - 
parkansa välillä voi näyttää äärettömältä; mutta 
sen yli luo sillan tuo suloinen, hellä sana: »ohjaa« 
Niinkuin Itämaan paimen aina käy laumansa 
edellä löytääkseen viheriäisimmät ruohotilkut ja 
vähimmän kivisen polun, niin Jeesuskin aina py- 
syttelee Häneen luottavan, Häntä rakastavan sie- 
lun edellä. Ja meidän tehtävämme on pitää huolta, 
että välimatka Hänen askelistaan meihin on niin 
vähäinen kuin suinkin. 

Meidän tulee olla alttiit ohjattaviksi. Meissä 
on niin paljon luontaista kiihkeyttä pyrkiä etu- 
maisiksi ja »suunnitella« itse omasta puolestamme. 

Eikö totta? Tämä levottomuus synnyttää elämässä 
niin paljon hankausta ja kiistaa ja pettymystä. 
Me luulotelemme osaavamme pitää itsestämme 
paljoa parempaa huolta kuin Kristus. Me epäi- 
lemme, eiköhän jossain Hänen tahtonsa rajain 
ulkopuolella liene jotain tavoittamisen arvoista. 
Me olemme herkät juoksemaan edelle tai viivyt- 
telemään jäljessä tai poikkeamaan oikealle ja va- 
semmalle ruokaamme hakemaan. Kestää kauan, 
ennenkuin me opimme, että käyttökelpoisuus ja 
onni saavutetaan Jeesuksen johtoa seuratessa. Me 
olemme paljoa taipuisammat toimimaan oman 
arvostelumme hyväksymän suunnitelman mukaan 
pikimmältä kuultuamme sen kutsun, kuin kysy- 
mään, missä Kristus tahtoo meidän olevan, ja 
minne Hän johtaa. 

Elämämme ainoana pyrkimyksenä tulisi olla, 
että päättävästi seuraisimme Paimenta minne ikänä 
Hän menee, Hänen laskiessaan omansa ulos oman 
vakuutuksensa mukaisesti: »Hän kulkee niiden 
edellä, ja lampaat seuraavat Häntä.« 

Nämä sanat asettavat varsin suuren vaatimuk- 
sen uskollemme. Vanhat apostolit näkivät Hänen 
kulkevan edellään Jerusalemiin, ja he seurasivat 
Häntä pelokkaina. Me emme näe armorikkaan 
Jeesuksemme hahmon polkevan maan synkkiä pol- 
kuja ja heittävän varjoaan ajan hiedalle. Me rakas- 

tamme Häntä, jota emme ole nähneet. Me seu- 
raamme Häntä, jota ei silmämme erota. Mutta 
vaikka Hän on näkymätön kuin ilma tai niinkuin 
vetovoima, jonka avulla aurinko ohjaa maailmoja 
avaruuksissa, näkee luottava, rakastava sydän 
Hänen johtonsa selvästi. 

Me huomaamme Hänen johtonsa monin tavoin . 
Hänen esimerkkinsä vaikutuksesta ja Hänen evan- 
keliumiin sisältyväin ohjeittensa opastuksesta; 
ystävän neuvosta; saarnan tuomasta sanomasta; 
muistiimme välähtävän raamatunsanan varoituk- 
sesta ja Hänen Henkensä sisäisistä kehoituksista, 
joista emme tiedä, mistä ne tulevat, ja jotka kan- 
tavat meidät emme tiedä minne. Joskus aukenee 
tie eteenpäin aivan ihmeellisesti siitä, mistä se oli 
ennen suljettu; aivan niinkuin laiva, joka raivaa 
itselleen tietii sokkeloisten luotojen lomitse, saattaa 
huomata vedessä hohtojuovan, joka viittoo sitä 
pois uhkaavien salakarien kidasta. Toisin kerroin 

valtaa meidät outo vaikutin, jota meidän on pakko 

0 

noudattaa omistettuamme sille tarpeellista harkin- 
taa ja rukousta. 

Olisi pidettävä kiinni siitä, että jollet tiedä, 
mitä tietä on mentävä, niin odotat, kunnes selvästi 
tunnet hyvän Paimenen johdon. Sinun elämäsi on 
Hänelle ihmeen mielenkiintoinen; jokainen aske- 
lesi on Hänen huolenpitonsa esineenä. Erehdyt 

suuresti ja harhaudut, jos toimit olematta vanmi 
siitä, mitä Hän tahtoo sinun tekevän. Ja jollet ole 
varma siitä, mitä Hän tahtoo, on selvää, ettei ole 
vielä tullut aika lähteä liikkeelle. Jää sinne, missä 
olet. Jos uskallat odottaa, osoitetaan sinulle pian 
polkusi, eikä ilmoitus tule hetkeäkään liian myö- 
hään. 

Oi, älä sano, että olet liian tyhmä voidaksesi 
ikinä tietää Hänen tahtoaan. Sinun käsityskykysi 
on aina varsin tylsä; ja juuri se, että hermostut, 
kun et hyvin ymmärrä, tekee sinut joskus liian 
kiihtyneeksi selvästi käsittämään yksinkertaisinta- 
kaan ohjetta. Mutta älyn tylsyys ei merkitse 
mitään Kristukselle. Hän osaa suhtautua siihen 
ja tahtookin sen tehdä. Jollei Hän saa sinua ym- 
märtämään toista keinoa käyttämällä, onnistuu se 
toista tietä. Paimenen asia on ohjata alttiit lam- 
paat oikeaan. Sydämemme ja tahtomme tympeys 
yksin estää Häntä ohjaamasta meitä, me olemme 
ylen usein omapäisiä ja liian hätäisiä odottamaan 
Hänen aikaansa. 

Edellisessä säkeessä psalmilaulaja kertoi, että 
Paimen johti tyynten vetten varsille, ja siitä olisi 
voinut tehdä sen johtopäätöksen, että kun jalka 
haavoittuu ja lihakset jännittyvät louhikkoista 
vuoristopolkua kavutessa, tai kun matka käy 
syvien, kosteitten kuilujen keskellä, joita varjosta- 

vat synkät metsät ja riippuvat kallionkielekkeet — 
lammas silloin muka kulkee omia teitään, Herransa 
hellästä ohjauksesta loitolla. Niinpä palaakin 
psalmilaulaja vertaukseensa ja kertoo, että toisia- 
kin teitä Paimen johtaa meitä kohti kotiamme. Ei 
aina vienona soluvan purosen rantaa, vaan joskus 
myös vaahtoisen virran vieritse. Ei aina herkul- 
lisen nurmikon poikki, vaan joskus myös kivistä 
vuoristopolkua. Ei aina päivänpaisteessa, vaan 
joskus myös kuoleman varjon laakson kautta. 
Mutta- olipa tie mikä tahansa, se on oikea tie, 
kotipolku. 

Kristus johtaa meitä aina »vanhurskaita teitä« 
(engl. raamatunkäännös). Ja nehän ovat kai 
oikeita teitä? Ne eivät ole vain Jumalan oikea- 
mielisyyden mukaisia, vaan henkemme jälkikatsah- 
dus on todistava niiden hyväksi; kun myöhemmin 
luomme niihin silmämme niistä ilmeisiksi käy- 
neistä tosiasioista, joihin ne johtivat, niin tunnus- 
tamme, että ne olivat oikeita teitä. 

Sinä emmit. Sanot, ettet voi tuntea, että 
Jumalan tie on sinun kohdaltasi ollut oikea. Sen 
salaverhoisuus hämmentää sinua. Sen tuomat sot- 
kuiset vaikeudet, sen asettamat järkähtämättömät 
vaatimukset saattavat sinut miltei epätoivoon. 
lOipä ihme, että sellaisia tunteita nyyhkien kuiskit 
Jumalasi korvaan. Ja Hän on hyvin sääliväinen; 

sillä »Hän tietää mitä tekoa olemme, Hän muistan 
meidät tomuksi«. 

Älä vain arvostele Jumalan teitä keskeneräi- 
sinä. Odota, kunnes suunnitelma on valmis. 
Odota, kunnes gobeliini on kudottu ja näet sen toi- 
sen puolen, minne malli on muodostunut. Odota, 
kunnes on poistettu kilpailutyötä peittävä hopea- 
paperi ja sen väriloisto paljastuu. Odota, kunnes 
olet saapunut laaksosta vuoren huipulle. Odota, 
kunnes iäisyyden valossa Jumala saa kutsua sinut 
syrjään ja ilmaista sinulle tarkoituksensa. 

Sillä välin — luota! »Kaikki Hänen askelensa 
tihkuvat lihavuuttaan. « »Kaikki Herran' polut 
ovat armoa ja totuutta. « On totta, että »Hänen 
polkunsa kulkee suurissa vesissä«; on myös totta, 
että Hän ohjaa »oikealle tielle, niin että he pääse- 
vät kaupunkiin, jossa voivat asua«. Älkäämme 
arvostelko Jumalaa epätäydellisen tai keskeneräi- 
sen suunnitelman pohjalla; olkaamme kärsivällisiä, 
kunnes loppupäätös osoittaa hyväksi tien, jota kul- 
jimme. Iäisyyden aamun koitteessa me näemme, 
ettei Jumala voinut tuoda meitä muuta tietä, joka 
olisi yhtä joutuisa, ylitä turvallinen kuin se, jota 
kuljimme. 

Jospa meillä olisi uskoa luoda katseemme kai- 
kista koetteille panevista olosuhteista ja kalvavista 
huolista, kaikista harmeista ja kiusauksista Op- 

päämme kasvoihin sanoen: »Tämä tie on oikea, 
oi Sinä suuri lammasten Paimen! Johda Sinä 
minua!« 

»Suo johtosi — 

vie yli virtain, vuorten, soitten, kunnes pois 
yö haihtuvi!« 

Mutta meidän ei tarvitse pyytää sitä Häneltä. 
Hänen oma suuri nimensä velvoittaa Hänet siihen. 

Hän ohjaa minut oikealle tielle nimensä tähden.« 
Muistathan, kuinka Mooses kiivaili Jumalan 
nimen kunnian puolesta. Monilta hurskailta huu- 
lilta on lähtenyt sanat: »Mitä aiot tehdä suuren 
niinesi puolesta?« Jumalan nimi ilmaisee Jumalan 
kunniaa ja luonnetta. Ne ovat kyseessä; ne ovat 
vaarassa; niiden muuttumatta säilyttäminen on 
takeena siitä, että Hänen pyhiään johdetaan oikein. 

Mikä on Hänen nimensä! »Ihmeellinen»? Sil- 
loinhan voimme vaatia, että Hänen voimansa tekee 
verratonta työtään johtaakseen kaikki parhaak- 
semme. »Neuvonantaja»? Silloinhan voimme vaa- 
lia, että Hänen erehtymätön viisautensa laatii 
suunnitelman, joka täyttää taivaat ihmetyksellä. 
»Väkevä Jumala«? Silloinhan voimme vaatia, 
ellei Hän tee mitään, joka ei olisi Hänen jumalalli- 
sen oikeamielisyytensä ja kunniankirkkautensa 
mukaista. »Iankaikkinen Isä«? Silloinhan voimme 
vaatia, että Hän kohtelee meitä yhtä hellästi kuin 



50 


isä lastaan. »Rauhan Ruhtinas«? Silloinhan 
voimme vaatia, että Hän on, mitä Hänen sydä- 
mensä suloisuus ja rakastettavuus, Hänen ristinsä 
muistot ja hellä rauhansiunauksensa edellyttävät. 

»Nimensä tähden.« Mikä vetoomus meihin, 
että loisimme katseemme ihmissydämestä Kristuk- 
sen sydämeen varmoina siitä, ettei Hän voi kiel- 
tää itseään tai toimia vastoin luontoaan ja hellää 
rakkauttaan niitä kohtaan, joiden puolesta Hän 
kuoli. 

Ilmaise meille nimesi, oi ihmeellinen Paimen, 
joka käyt edellämme johtaen meitä Getsemanen ja 
Golgatan tietä pääsiäisaamun puutarhaan ja tai- 
vaaseenastumisvuoren nurmikoille! Kun kuulemme 
rakkautta heläävän vastauksesi, me luotamme 
emmekä pelkää, me seuraamme Sinua minne ikänä 
Sinä menet, ja me uskomme, että me tulemme huo- 
maamaan, että jok’ainoa polkumme askel pohjasi 
rakkauden johtoon, sen rakkauden, joka on, niin- 
kuin Jumalan sydän, viisas, voimakas ja hellä! 



VI 


VARJOJEN LAAKSO 


»Vaikka vaeltaisin pimeässä 
laaksossa*, 

en pelkää mitään pahaa, 
sillä Sinä olet kanssani.^ 

Ps. 23: 4. 

Raamatussa on tuskin tutumpaa säettä kuin 
tämä. Tuskin yksikään raamatullinen kuva on 
jättänyt sen pysyvämpää, haihduttamattomampaa 
vaikutelmaa. Kuva elämämme lopusta, pimeästä 
laaksosta sen aurinkoisten polkujen päässä, ripus- 
tettiin muistin komeroihin jo kauan sitten, kun ensi 
kerran opimme nämä kunnioitusta herättävät 
sanat; ja vaikka siitä pitäin on paljon tapahtunut, 
se on pysynyt paikoillaan ja pysyykin, niin kauan 
kuin muisti kestää. Miljoonat kerrat nämä sanat 
ovat olleet kuolevain uskovaisten viime sanoina. 
Ja hyvin luultavaa on, että moni tämän kirjan 


* Kuoleman varjon laaksossa ( vanha suom. raamat un- 
käännös). 

lukijoista on kuiskaava niitä hiljaa sielun astuessa 
rajan yli »omaan maahansa«; jollei Herra sitä 
ennen tule, niin ettei meidän tarvitsekaan kulkea 
laakson läpi, vaan tulemme temmatuiksi Häntä 
vastaan yläilmoihin. 

Minusta on kuin näkisin tuon laakson nyt: 
Paimen johtaa laumaansa tarhaa kohden herkul- 
listen laitumien ja rauhallisten levähdyspaikkain 
kautta. Mutta äkkiä polku viettää alaspäin ja 
alkaa kiemurrella alhossa piilevää kuilua kohden. 
Toisella puolen on äkkisyvyys, joka pystysuorana 
ammottaa päin jyrkkäpartaista joenuomaa, missä 
vesi vaahtoaa ja kohisee kalliosärmien särkemänä. 
Toisella puolen luovat vuoristomännyt synkkää 
varjoaan hämärän yhä syvetessä. Polku painuu 
yhäti alaspäin, siksi kunnes saapuu syvään ja 
kapeaan solaan, jota kattavat miltei päälakea 
hipaisevan kallion kurttuotsaisina luimistelevat 
harjat, puiden lyödessä toisilleen kättä oksan oksaa 
syleillen. Siellä olisi pimeä heleimpänäkin keski- 
päivänä. Vilunpuistatuksia pyytäisi itselleen, ken 
auringon laskettua viipyisi siellä. Pitkin sen 
vartta on saaliinhimoisten petojen luolia ja tyys- 
sijoja. Sellainen on kuoleman varjon laakso, jonka 
kautta suuri Paimen kerran kulki yksin ja nyt joh- 
taa koko laumaansakin kotia kohden. Etumaiset 
rivit ovat kauan sitten päässeet päivänpaisteeseen, 

toiset kulkevat parhaillaan sen synkissä pimen- 
noissa, jotka ennen pitkää peittävät meidätkin. 

Tämä kuva suo meille kuolemasta muutamia, 
lohdullisia ajatuksia. Kuolema ei ole tila, ei pysy- 
vää oloa, ei asuinpaikka. Se on kauttakulkua, siir- 
tymistä, laakso, jonka läpi vaellamme. Tuo laakso 
lienee kyllä pimeä ja yksinäinen, kaikenlaisen 
pahan saartama, mutta mehän emme pystytä sinne 
telttaamme, me kuljemme vain sen kautta lepoam- 
me kohden. Kuolemassa henki luopuu, ruumiista 
ja lähtee pois; aivan niinkuin käsityöläinen läh- 
tee illalla työpajastaan sulkien sen luukut ja ovet 
kotiin mennessään ja jättää sen autioksi ja hiljai- 
seksi. Mutta hänen äänensä kajahtaa hänen koti- 
piirissään ilahduttaen odottaneet sydämet, joiden 
riemu oli vaillinaista, kunnes hän saapui. 

Damaskossa on pitkä, pimeä, ahdas sola, joka 
päättyy tunneliin. Se on ollut olemassa vuosi- 
kausia. Matkailija painuu sinne ja kulkee sen 
läpi; mutta sen tuolla puolen hän astuu itämaisen 
palatsin pihaan, missä on värien ja päivänpaisteen 
hehkua. Se on kuva uskovan kuolemasta. Kris- 
tusta on nimitetty esikoiseksi kuolleista. Kuolema 
on syntymistä maan rajoittuneisuudesta ja pimey- 
destä taivaallisen elämän kirkkaaseen valoon ja 
vapauteen. Se on fyysillinen tapahtumus, joka 
vaikuttaa ruumiiseen, mutta ei kosketa yksilön sie- 

lun kykyjä ja taitoja. »Poissa ruumiista, kotona 
Herran luona.« Se ei ole jäämistä tiedottomuuden 
tilaan, vaan lähtöä, kauttakulkua, vaellusta lyhyen 
laakson kautta, jonka kummassakin päässä au- 
rinko paistaa — se on pelkkä hetki, sulkuloma, 
kämmenen leveyden verta synkeyttä. 

Kuolema on elämän portti. Rakkaamme eivät 
ole kuolleet; he elävät kuljettuaan kuoleman 
kautta Kuninkaansa luokse. Ja milloin tahansa 
me seisomme rakkaittemme vierellä, jotka ovat saa- 
neet sen lähtökutsun, josta apostoli Pietari puhuu,* 
me voimme lausua heille lohdutuksen ja toivon 
sanoja: »Lähde, oi kristitty sielu, tästä maailmasta 
kaikkivaltiaan Jumalan nimessä, joka kärsi puoles- 
tasi; Pyhän Hengen nimessä, joka sinun hyväk- 
sesi vuodatettiin !« 

Mutta laakso on pimeä. Ruumiin kivut usein 
masentavat henkemme ja peittävät sen synkeyteen, 
joka usein erehdyttävästi pannaan johtumaan hen- 
kisistä syistä. On vaikeaa haikeudetta erota niistä, 
jotka ovat olleet rakkaita myötävaeltajiamme mat- 
kalla. Sitä paitsi valtaa yksinäisyyden tunne; 
sillä vaikka tie vilisee matkaajia — heitä on kolme- 
tuhatta joka tunti — niin jokainen sittenkin läh- 


*2 Piet. 1:15 eksodon ( =exodus). Sama sana esiintyy 
toisessakin Uuden Testamentin kohdassa, Luuk. 9: 31, 

tee yksin. »Je mourrai seul.« (Minä kuolen yksin.) 
Ei liioin puutu synkeyden syitä, sillä julmin vihol- 
lisemme, joka mielihalulla kasaa kuolemanväsy- 
myksen hetkellä pelonaiheita hairaavan silmämme 
eteen, punoo juoniaan. 

Parhaimmissakin tapauksissa on kuolema va- 
kava asia. Paatunut uskalikko saattaa kohdata 
loppunsa vavahtamatta. »He ovat vaivoista va- 
paat kuolemaansa asti ja ovat uhkeassa lihassa.« 
Mutta sikäli kuin elätämme sielussamme hienos- 
tuneita ja herkkiä tunteita, on meidän mahdotonta 
lähteä näiltä rannoilta öisten pilvien pimentämälle 
merelle totisuuden, vakavuuden tunnon valtaa- 
matta mieltä. Asian arvon mukaista kulkua onkin 
sattuvasti kuvattu »vaellukseksi»*. »Niin, vaikka 
minä vaeltaisin.« 

Mutta pahimmillaankin on kuolema pelkkä 
varjo. Se on »kuoleman varjon laakso«. Kristus 
kohtasi itse tosiolevan, me pelkän varjon. Hir- 
viöltä on riistetty hampaat ja kynnet. Meidän 
Teseuksemme on kukistanut sen, jolla oli kuolema 
vallassaan, se on perkeleen, ja vapauttanut kaikki 
ne, jotka kuoleman pelosta kautta koko elämänsä 
olivat orjuuden alaisia. Hän teki tehottomaksi 


* Engl. »walk«, jonka voisi suomentaa sanalla »kävely- 


retki « T 

kuoleman. Ja me, jotka olemme Hänen omiaan, 
voimme rohkeasti huudahtaa: »Kuolema, missä on 
otasi*?« Voi, vaapsahainen pisti hyvän Paime- 
nen kuoliaaksi, ja sen pistin jäi ristiin, jolla Hän 
kuoli. 

Varjo on sisältönsä täsmällinen vastine. Mutta 
se ei ole itsessään vahingollinen. Koiran varjo ei 
voi purra, jättiläisen varjo ei surmata, kuoleman 
varjo ei voi tuhota. Profeetta sanoo, että kuolema 
on kääreliina, joka verhoo kaikkia kansoja; mutta 
verhohan on vaaraton. Sitä paitsi, ei voi syntyä 
varjoa, jollei jossain loista jokin kirkas valo. 
Varjo on ajallinen, valo iäinen, sillä »Jumala on 
valo, ja Hänessä ei ole yhtään pimeyttä«. 

Mutta tämä kuva- voi soveltua muihinkin koke- 
muksiin kuin kuolemaan. Meidän täytyy koti- 
matkallamme usein kulkea pimeitä laaksoja. Tie 
taivaiseen Jerusalemiin käy Bakan laaksojen läpi, 
missä itku punaa silmät ja kyyneleistä kasvaa lam- 
pia. Suuri uneksija [Bunyan] sijoittaa Kristityn 
vaellusta kuvatessaan kulun varjojen laakson 
kautta matkan keskikohtaan. Kauniin Talon ja 
Turhuuden Markkinain välillä on kuvattu tätä 
laaksoa, niinkuin vain voi kuvata se, joka on itse 
kulkenut sen kuilut. 


* ICjigl,: »pistimesi*, 

»Nyt aamun tultua hän katsahti taaksepäin, ei siksi, 
että olisi halunnut palata, vaan nähdäkseen päivän valossa, 
mitä vaaroja oli läpäissyt pimeässä. Hän näki nyt selvem- 

kaivannon, joka oli toisella kädellä, ja suon, joka oli 
loisella, sekä senkin, kuinka kapea oli niiden välinen polku. 
Nyt hän näki myös syväreittcn haltijat ja satyyrit ja lohi- 
käärmeet, mutta kaikki vain kaukaa, sillä päivän tultua ne 
eivät tulleet likelle; mutta ne näytettiin hänello sen mukaan 
kuin on kirjoitettu: ’Hän saattaa syvyydet ilmi pimeydestä 
ja vie kuoleman varjon valkeuteen. ’« 

Me kuljemme monen varjojen laakson läpi, 
ennenkuin saavumme siihen laaksoon. Ja mil- 
loin tahansa tunnemme sielumme sumentuneeksi, 
tulisi meidän pysähtyä miettimään, onkohan sii- 
hen joku laiminlyönnistämme tai synnistämme 
aiheutunut syy. Jos niin on, on heti tapahtuva 
tunnustus saattava meidät taas valoon. Mutta 
jollei sellaista syytä ole, mikäli me tiedämme, niin 
laahustakaamme urheasti eteenpäin. Jokainen aske- 
lemme on mitattu, aivan kuin se olisi jo ennen 
meitä astuttu. Ja Jumala koettelee meitä nähdäk- 
seen, voimmeko luottaa Häneen pimeässä yhtä hy- 
vin kuin valossa, voimmeko olla Hänelle yhtä 
uskolliset kaikkien mieluisain tunneliikutusten 
haihduttua kuin silloin, kun vaelsimme Hänen 
kanssaan valossa. 

Kaikkiin näihin varjojen laaksoihin kätkeytyy 
hyvä tarkoitus. Ne panevat sielun laadun koet- 

teelle. Ne tuovat ilmi heikot kohtamme. Ne pal- 
jastavat tähdet, jotka pilkistävät esiin kallioitten 
ja puitten lomasta. Ne saavat meidät kulkemaan 
lähellä Paimenta, ettemme kadottaisi Häntä näky- 
vistämme. Ne opettavat meitä pitämään entistä 
suuremmassa arvossa vitsaa ja sauvaa. Autuaita 
ovat ne, jotka eivät näe ja kuitenkin uskovat, ja 
jotka tyytyvät ilonsa, mukavuuksiensa ja hurmi- 
onsa poisriistämiseenkin, jos niin on Paimenen 
tahto, kunhan heille jää Hänen äänensä sointi ja 
tietoisuus siitä, että Hän on lähellä. 

Kuulehan, kuinka rohkeasti pyhitetty sielu 
pelottomuudestaan kerskaten julistaa: »En pelkää 
mitään pahaa.« Pelkoa ei rakkaudessa ole. Täy- 
dellinen rakkaus karkoittaa pelon. Ei mikään muu 
siihen pystykään. Voit etsiä todisteita pelkoa vas- 
taan. Voit tehdä sen naurunalaiseksi. Voit kokeilla 
sillä, ivata sitä. Mutta kaikki on oleva turhaa. 
Jos tahdot hallita sitä, täytyy sinun karkoittaa se 
rakkauden synnyttämällä luottamuksella. Mies 
tulee kotiin väsyneenä ja nälkäisenä, luonto vaatii 
ravintoa; mutta kotiinsa astuessaan hän saa tietää, 
että hänen lapsensa on kuolemaisillaan äkillisen 
kuumeen iskemänä. Ja siinä tuokiossa hän on 
unohtanut nälkänsä rakkauden ja murheen valtaa- 
mana kumartuessaan hennon, kuumeisen ruumiin 
yli ja kiiruhtaessaan kostuttamaan lapsen kuivia 

huulia. Siten korkeammat tunteet voittavat alem- 
mat. Ja niinpä tapahtuu, että arinkin sielu, joka 
tietää, että hyvä Paimen on läsnä, voi laulella tai- 
valtaessaan halki synkeyden, ja sävelet väräjävät 
hilpeää rohkeutta, joka ei voi pettää, ei horjua. 
»Niin, vaikka minä vaeltaisin pimeässä laaksossa, 
en pelkää mitään pahaa.« »Jumala on turvamme ja 
voimamme, apumme hädässä aivan taattu. Sen- 
tähden emme pelkää. « 

On varsin hyvä sanoa: »Milloin pelko minut 
valtaa, silloin minä turvaan Sinuun. « Mutta on 
vielä parempi sanoa: »Jumalaan minä turvaan 
enkä mitään pelkää.« 

Suru ja kuolema tekevät Kristuksen läsnäolon 
todelliseksi. Oletko koskaan huomannut asemo- 
sanan vaihtuneen? Tähän asti on psalmilaulaja 
puhunut Herrasta kolmannessa persoonassa; mutta 
nyt hän siirtyessään pimeihin syvyyksiin painau- 
tuu lähemmä jumalallista johtajaansa ja opastaan 
puhellen Hänelle kuiskaamalla ja sanoen: Sinä. 
Vihreillä laitumilla riitti puhe »Hänestä«, mutta 
nyt kaivataan läheisempää, hellempää puhuttelu- 
sanaa. Kun on myötäkäymistä, voimme tyytyä 
puhumaan Herrasta; mutta kun taivas pilvittyy, 
me kiiruhdamme Hänen seuraansa puhelemaan 
Hänelle suoraan. Lapsi, joka on leikkinyt huo- 
neessa, juoksee helmaasi ja painautuu likelle po- 

veasi, niin pian kuin kerääntyy ukkospilviä ja 
tuuli valittaa nurkissa. Näin tulee kuolinkam- 
miosta vastaanottosali. 

Pimeys on toisinaan liian syvä, että näkisimme 
Kristuksen. Mutta usko voi aina olla varma 
Hänen läsnäolostaan; ei minkään selvän aistimuk- 
sen tai tunteen pohjalla, vaan siksi, että Hän on 
sanonut: »En sinua hylkää enkä suinkaan sinua 
jätä.« Hän ei voi pettää sanaansa. Hän ei ole 
jättänyt meitä yksin. Hän katsoo taivaastaan mei- 
hin laimentumattomalla rakkaudella. Syvyydet 
voivat erottaa Hänet meistä, niin ettei rakkau- 
temme käsitä Häntä, mutta ei kuolema eikä elämä, 
ei korkeus eikä syvyys voi erottaa meitä Hänen 
uskollisen ja muuttumattoman rakkautensa sylei- 
lystä. Niin, »vuoret väistykööt ja kukkulat kukis- 
tukoot, mutta Hänen armonsa ei väisty sinusta eikä 
Hänen rauhanliittonsa horju«. 

»Sinulle on pimeä kuin valo«, oi Kristus, Sinä, 
joka astuit Getsemanen ja Golgatan pimeyteen — 
yksin, eristettynä, Isäsi hylkäämänä! Mutta Sinä 
tiedät tien, koska olet sen kulkenut. Sinä olet niin 
lähellä meitä, kuin jos Anoisimme nähdä ja tuntea 
läheisyytesi. Ja Sinä olit yksin, ettei meidän tar- 
vitsisi koskaan olla yksin; Sinä olit hylättynä, 
ettei meidän tarvitsisi koskaan joutua hylätyiksi; 

Sinä yksinäsi poljit viinikuurnan, että jok*ainoa 
arka lapsiparkasi voisi halki kaikkien tulevain 
aikain laulaa noita loppumattoman lohdun sanoja: 
»En pelkää mitään pahaa, sillä Sinä olet kanssani. « 



Yli 

VITSA JA SAUVA LOHDUTTAJINA 


»Sinun vitsasi ja sauvasi 
ne minua lohduttavat.« 

Ps. 23: 4. 

Mitä merkinneekin kuoleman varjon laakso 
kristityn kokemuspiirissä, varmaa on, että yksinäi- 
näinen sielu kaipaa sen läpi kulkiessaan kipeästi 
lohdutusta. Raamatun alusta loppuun saakka ei 
mikään uudistu useammin ja lokdullisempana kuin 
tuo ajatus, joka on saanut muodon sanoissa: »'Loh- 
duttakaa, lohduttakaa kansaani’, sanoo teidän Juma- 
lanne.» Melkeinpä näyttää tosiaan siltä, kuin iäi- 
nen Jumala olisi ottanut tehtäväkseen lohduttaa 
kansaansa, niinkuin äiti lohduttaa esikoistaan. 

Kaikki todellinen lohdutus virtaa Jumalasta 
Pyhän Hengen vaikutuksen välityksellä, jonka loh- 
dutuksesta on erikoisesti mainittu Ap. t. 9:31:ssä. 
Ja ken tahansa tahtoo kokea Jumalan lohdutusta 
sen koko hellässä auttavaisuudessa, hän lukekoon 
alati Jumalan sanaa, jotta hänellä raamatuista saa- 

tavan kärsivällisyyden ja lohdutuksen kautta olisi 
toivo. (Room. 15: 4.) 

Toisinaan tuntuu todella, kuin Jumala panisi 
meidät erikoisen vaikeisiin ja koettelemuksellisiin 
oloihin näyttääkseen meille lohdutuksensa loputto- 
mat apulähteet, aivan niinkuin meidän täytyy 
mennä yön pimeyteen katsellaksemme tähtiä. 
Mutta pääkohta, jonka nämä sanat tuovat esiin, on, 
että kaikkivaltias Jumala, Paimenemme, lohduttaa 
meitä vitsallaan ja sauvallaan. Mistä johtuu, että 
nämä kaksi paimen viran tunnusmerkkiä, jotka 
näyttävät pikemmin puhuvan kurista, voivat olla 
lohduksi koetelluille uskoville? Tätä kohtaa halu- 
amme hetkisen selvitellä; ja emmeköhän saane toi- 
voa, että kaiken lohdutuksen Jumala avaa meille 
uusia lohdun lähteitä, niin että kykenemme loh- 
duttamaan muita sillä lohdutuksella, jolla Jumala 
meitä itseämme lohduttaa? 

Mikä on Paimenen vitsa f Se on varmasti 
Hänen puolustuskykyisyytensä vertauskuva; se on 
valtikka, jota Hän kantaa ylimmäisenä Paimen- 
Kuninkaana. Se on ase, jolla hän lyö maahan vas- 
tustajat, vaikkapa se olisikin kurituksesta raskas 
meidän itsemme varalta. Kulkiessaan kalliolinnoi- 
tusten tai synkkien laaksojen kautta, missä villi- 
pedoilla on luolansa, ja missä vuoristorosvot pii- 
leksivät monissa pimeissä onkaloissa, täytyy pai- 

menen olla hyvin aseistettu raskain nuijin tai luja - 
sivalteisin vitsoin voidakseen antaa kuolettavan 
iskun leijonalle tai karhulle tai salaa hiipivälle 
varkaalle, jotka uhkaavat Hänen huostaansa uskot- 
tujen turvallisuutta. Eikö tämä tuo mieleen Kris- 
tuksen, meidän Herramme, suojelevaa armoa, 
Hänen, joka on aina valppaana suojaamaan meitä 
uhkaavilta vaaroilta, olivatpa ne lähtöisin ilma- 
vallan hallitsijasta tai pahansuovista inhimillisistä 
vihollisista, joiden olemassaoloon omassa elämäs- 
sään psalmilaulaja niin usein viittaa ja joilla — 
enemmän tai vähemmän — on vastineensa meidän 
kaikkien elämässä? 

Monet tämän kirjan lukijat elävät koko elä- 
mänsä jonkin suuren pelon pimentäminä. He pel- 
käävät ulkonaista kiusausta, jonka edessä he ovat 
yhtä voimattomat kuin kuihtuneet syyslehdet myrs- 
kytuulen vieminä; he pelkäävät jonakin päivänä 
joutuvansa leijonan saaliksi tai jonkun Saulin kal- 
taisen käsiin. Jospa he siirtäisivät edesvastuun 
sielunsa varjeltumisesta uskolliselle Lunastajalleen, 
luottaen siihen, että Hän pitää huolta heidän 
polustaan ja levostaan, niin että he voivat »rau- 
hassa asua erämaassa ja nukkua metsissä«. Uran- 
uurtaja käy laumansa edellä kaataen kaiken vas- 
tustuksen vastustamattomalla voimallaan, ja Ju- 

mala itse on laiiman jälkijoukkona puolustaen sitä 
takaapäin tulevilta hyökkäyksiltä. 

Oi, te arat sydämet, jotka pelkäätte kaikki- 
naista hengellistä ja ajallista pahaa — jotka kuin 
lapset pimeällä polulla pelkäätte joka käänteessä 
kohtaavanne jonkin kauhean peikon tai muun pelä- 
tyksen ja säikähdätte joka tuulen huokausta, 
jokaista vaalennutta puunonteloa — jospa voisitte 
todeta, kuinka ehdottomasti Kristus ottaa pitääk- 
seen huolta kaikista Häneen luottavista I Kysy- 
mys on vain, oletteko täysin jättäneet edesvastuun 
elämästänne Hänelle ottaen Hänet ainoaksi ole- 
muksenne vartijaksi ja suojaksi niin tässä kuin 
tulevassa elämässä. Suuren Paimenen vitsasta tai 
nuijasta meillä saattaa olla runsasta lohdutusta, 
sillä on kirjoitettu: »Minun lampaani eivät ikänä 
huku, eikä kukaan (ei ihminen eikä saatana) ryöstä 
heitä minun kädestäni.« 

Mikä on sauva ? Sitä sopisi pikemmin nimit- 
tää paimenen kyömysauvaksi, koska sen toinen pää 
on usein taivutettu, mutkistettu. Se on yhtä erot- 
tamaton paimenesta kuin härkien ajosauva kyntö- 
miehestä. Sen alitse lampaat kulkevat,, kun ne 
lasketaan. Sen avulla paimen estää niitä karkaa- 
masta tai onkii ne rotkosta, minne ne ehkä putoa- 
vat; mutta sillä hän myös oikaisee tottelemattomia. 

Jokainen näistä ajatuksista on lohdullinen koetel- 
luille Jumalan lapsille. 

Meidät luetaan Jumalan lammaslaumaan kuu- 
luviksi, kun yksitellen käymme Paimenen kosket- 
tavan sauvan alitse. Nimemme ovat ehkä tunte- 
mattomat suurten ja oppineitten parissa, mutta ne 
ovat kirjoitetut taivaissa; asuntomme ovat ehkä 
matalat ja koruttomat rikkaitten loistorakennusten 
ja palatsien rinnalla; mutta meillä on »asumus 
Jumalalta, iankaikkinen maja taivaissa, joka ei 
ole käsin tehty«. Tehtäväimme piiri on kenties 
rajoitettu ja työmme kivilouhimoilla perustuksen 
valmistamiseksi on kaukana riemuhuudosta, jolla 
harjakivi sijoitetaan valmiin rakennuksen harjalle 
ylhäällä aurinkoisessa ilmassa; mutta Jumalan 
silmissä me loistamme ensi luokan tähtinä. Meitä 
pidetään vähäisenä tomuna vaa’alla, suitsevana 
kynttilänsydämenä, särkyneenä ruokona; mutta 
taivaallisen Isämme silmissä meidät arvostellaan 
kalliiksi jalokiviksi, jotka on otettu Jumalan tava- 
rastoon ja määrätty loistamaan Hänen Poikansa 
kuninkaallisessa asussa koko maailman nähden. 

Maanpakolaisille Babyloniassa puhuttiin sa- 
noja, jotka soveltunevat hyvin meihin tässä suh- 
teessa. Kokoontuneina yöllä Baabelin virtain var- 
sille he ripustivat harppunsa pajujen kumartu- 
neille oksille, jotka miltei pyyhkäisivät allaan vie- 

rivää virtaa, ja he itkivät muistaessaan rakastetun 
Jerusaleminsa raunioita. Silloin kuului joukosta 
profeetan ääni, joka käski heidän nostaa katseensa 
korkeuteen ja katsella tähtien laumaa, ja heille 
muistutettiin, että Jumala valtasuuruudessaan kut- 
suu niitä kaikkia nimeltä. Ja sitten seurasi tuo 
verraton puhuttelu: »Miksi sinä, Jaakob, sanot 

ja sinä, Israel, puhut: 'Minun kohtaloni on Her- 
ralta salassa ja oikeuteni Jumalalta mennyt.’ « Ja 
jokaiselle väsyneelle sydämelle, joka painuu surun 
pimeään laaksoon, tahtoisin puhua lohtua samoin 
sanoin. 

Taivaan myriaadit tähdet näyttävät olevan 
yhtenä ainoana suunnattomana laumana. Niiden 
paimen on Jumala, joka kuljettaa niitä kautta ava- 
ruuden tai ikäänkuin vartioi niitä niiden levätessä 
taivaan rinteillä kuin lammaslauma öisillä ylän- 
göillä. Ja Hänellä on niille kullekin nimi. Voi- 
siko sitten ajatella, ettei Hän yhtä tarkkaan huo- 
lehtisi meistä jokaisesta? Eikö Hänellä liene nimi 
kaikille meillekin? Eiköhän Hän laskene meitä- 
kin laskiessaan lampaansa luvultaan, niinkuin Hän 
laskee päämme hiukset? Tänäkin aamuna Hän 
kosketti sinua sauvallaan ja laski sinut. Sinä olet 
määrätty Hänen huolenpitonsa esineeksi. Onko 
sitten luultavaa, että Hän sallisi sinun loukkaan- 
tua tai sinulta puuttua mitään hyvää? 

Paimenen sauva auttaa meidät vaaran ja tuhon 
tilanteista, joihin oma mielettömyytemme ja syn- 
timme olisi meidät saattanut. Kun Pietari epä- 
uskonsa vuoksi alkoi vajota aaltoihin, tarttui 
Vapahtaja häneen ja kannatti häntä, niin että he 
kulkivat yhdessä veneelle; ja tämä tarjoaa vain 
yhden esimerkin Paimenemme hellästä huolen- 
pidosta, sillä useinhan ei syntimme ainoastaan 
murehduta Häntä, vaan syöksee meidät kurjuuteen 
ja huoleen, joka uhkaa aivan maahan murjoa 
meidät. 

Sellaisina aikoina Hän ei ole muistamatta 
omiaan; ja vaikka me näyttäisimme menettäneem- 
me kaiken vaatimaoikeuden Hänen huolenpitoonsa, 
on Hän »apu hädässä aivan taattu«. Hän ei anna 
meidän niittää mitä kylvimme; Hän estää täy- 
den rangaistuksen kohtaamasta meitä erehdyksis- 
tämme ja pahoistateoistamme; Hän kulkee jämis- 
sämme erämaahan pysähtymättä ennen, kuin on 
löytänyt rotkon, johon olemme pudonneet, ja josta 
Hän ei jätä nostamatta meitä, pannen meidät har- 
teilleen, jos olemme liian heikot käymään, ja tuo- 
den meidät takaisin, muun palkan Häntä tyydyt- 
tämättä kuin sen, että me olemme turvassa. »Sillä 
näin sanoo Herra, Herra: 'Katso, minä otan lam- 
paat omaan huostaani ja haen heidät kokoon. Niin- 
kuin paimen haeskelee koolle laumansa, kun lam- 
paat ovat hajallaan hänen joka puolellaan, niin 



69 


minäkin haen koolle lampaani ja pelastan heidät 
kaikista niistä paikoista, joihin olivat hajonneet 
pilvisäällä, synkkänä päivänä.’ « Oi, sitä Kristuk- 
sen pitkämielistä kärsivällisyyttä, joka ei salli itse 
hankkimaimme surujen ja rangaistusten nujertaa 
meitä, vaan ojentaa sauvansa vetääkseen meidät 
etsimämme kuoleman kidasta! 

Mutta Paimenen sauva kurittaa myös Hänen 
lampaitaan. Ensi silmäykseltä tuntuu tuo hyvin 
vähän lohdulliselta. Ojennus ei ole meille kenelle- 
kään mieluinen. Sauvan ankara isku koskee. 
Mutta tuo ajatus on lohdullinen, että Jumala var- 
maan välittää meistä, muutoin Hänestä ei olisi 
vaivan arvoista panna aikaa ja huolta meidän 
kurittamiseemme. Kukapa huolisi hiomapyöräl- 
leen tavallisia rantahietikon kiviä ja piinpalasia! 
Kiven, jota veistetään syvälti, timantin, joka kiil- 
loitetaan huolellisesti, metallin, jota taivutetaan 
viikkoja, jopa kuukausia ankarassa kuumuudessa, 
on täytynyt osoittautua erinomaisen arvokkaaksi. 
Mikä puutarhuri kuluttamiltaan aikaa ja vaivaa 
puuhun, joka uudistettujen kokeilujen perästäkään 
ei tuota hedelmää! Eiköhän se oksa, joka jo on 
kasvanut herkullisia rypäleterttuja, saane osakseen 
isäntänsä lakkaamatonta huomiota? »Jota Herra 
rakastaa, sitä Hän kurittaa, ja Hän ruoskii jokaista 
lasta, jonka ottaa omaksensa. Kuritukseksenne to 

kärsitte; Jumala kohtelee teitä niinkuin lapsia. « 
Tervetullut olkoon teille siksi, oi Jumalan lapset, 
Paimenen sauvan jok’ainoa isku! Joka sivalluk- 
selta lohduttakoon teitä ajatus: »Paimeneni rakas- 
taa minua varmaan hellästi, muutoin Hän ei kohte- 
lisi minua näin.« Ja kääntäkää sitten sydämenne 
Hänen puoleensa hartaasti haluten tietää, mitä 
Hän tahtoi opettaa teille, ettei mikään Hänen aiko- 
mistaan siunauksista jäisi saamatta. 

Näin me taivallamme verkalleen laakson läpi 
oppien monet lohdulliset läksyt, jotka kätkemme 
sydämeemme. Me jopa melkein tyydymme kärsi- 
mään runsaan siunauksen vuoksi, joka siitä kasvaa. 
Meidän on kuin simpukan: joka haavoittuma syn- 
nyttää helmen! Ja lisäksi vielä omat kokemuk- 
semme tekevät meidät helläsydämisiksi muiden 
puutteita ja suruja kohtaan, ja me voimme yhtyä 
apostolin iloiseen huudahdukseen, kun hän sanoo: 
»Kiitetty olkoon Herramme Jeesuksen Kristuksen 
Jumala ja Isä, laupeuden Isä ja kaiken lohdutuk- 
sen Jumala, joka lohduttaa meitä kaikessa ahdis- 
tuksessamme, jotta me sillä lohdutuksella, jolla 
Jumala meitä itseämme lohduttaa, voisimme loh- 
duttaa niitä, jotka ovat kaikenlaisessa ahdistuk- 
sessa. Sillä samoin kuin Kristuksen kärsimykset 
runsaina tulevat meidän osaksemme, samoin tulee 
meidän osaksemme myöskin lohdutus runsaana 
Kristuksen kautta. « 



VIII 

JUHLAPIDOT 


»Sinä valmistat pöydän eteeni 
ahdistajieni nähden. « 

Ps . 23: 5. 

Ensimmältä on vaikea käsittää täsmälleen 
psalmilaulajan ajatusjuoksua, kun hän siirtyy 
lammastarhasta pitopöytään. Ja kuitenkin ovat 
hengellisen elämän vaatimukset niin paljon suu- 
remmat kuin vastaavat maalliset, että tarvitaan 
useampia vertauksia toisen täyttäessä mitä toisesta 
puuttuu, jotta saisimme todellisen käsityksen suh- 
teestamme Jumalaan. 

Tietysti on paljonkin apua tuosta ajatuksesta, 
että me olemme lampaat ja Kristus on paime- 
nemme; mutta mykkien eläinten ja valvovan var- 
tijan välille ei voi syntyä toveruutta. Pienokainen, 
joka tulee paimenen majalta kohtaamaan isäänsä, 
on paljoa läheisemmässä suhteessa häneen kuin 
hänen hoidettavansa mykät eläimet, vaikka se tus- 
kin osaa sanojaan lausua. 

Siksi tuntuu psalmilaulaja sanovan: »Minä 



olen enemmän kuin Jehovan lammas, minä olen 
Jehovan vieras.« Jos istut jonkun pöytään ate- 
rioimaan, on se läheisen ystävyyden merkkinä — 
Itämailla se vasituisesti tietää sitä. Sillä ei vain 
sammuteta nälkää, vaan osoitetaan läheistä hellää 
rakkautta. Se se tekee psalmilaulajan surun sitä- 
kin suuremmaksi hänen valittaessaan: »Joka lei- 
pääni söi, nostaa kantapäänsä minua vastaan. « 
Ei liioin Herramme voinut sen liikuttavammin 
todistaa rakkaudestaan kovapintaista seuraajaansa 
kohtaan kuin kastamalla leipäpalan ja antamalla 
sen hänen käteensä. Saamme siis runsasta ajatte- 
lemisen aihetta verratessamme elämää Jumalan 
pitopöydässä istumiseen, missä syömme Jumalan 
valmistamaa. 

Me istumme Jumalan jokapäiväisen kaitsel- 
muksen pöydässä. Taivaallisella Isällämme on 
suuri perhe. Maailmankaikkeus kokonaisuudes- 
saan on Hänen harteillaan. Kaikki aistivat ja 
tuntevat olennot ovat Hänen ylläpitävän voimansa 
varmassa. Ei liidä serafi ilman halki saamatta kuu- 
liaisuuteensa voimaa Herralta, hallitsijaltaan; eikä 
ole sitä elämän tomuhiukkastakaan, auringon säde- 
virrassa soutavaa, sen hilpeässä valossa välkkyvää, 
joka ei olisi riippuvainen sen aurinkokeskuksen 
valosta ja elämästä, jonka edessä enkelit kätkevät 
kasvonsa. 



' Ja kuitenkin, keskellä kaikkea luonnon ääre- 
töntä moninaisuutta, jota Jumala lakkaamatta yllä- 
pitää, Hän varmasti tarkkaavimmin ottaa huo- 
mioon niiden tarpeet, jotka erikoisessa mielessä 
sanovat Häntä »Isäkseen«. Me olemme Hänen 
täyskoitolaisiaan, ei, parempaa — Hänen lapsiaan! 
Hänen jumalallisen huolenpitonsa varastojen täy- 
tyy tyyten uupua, ennenkuin Hän voi sallia meidän 
olevan puutteessa. Hän voi toisinaan antaa mei- 
dän odottaa, kunnes Hänen hetkensä on tullut; 
mutta yhtä vähän kuin Hän on hetkeäkään liian 
aikainen, yhtä vähän Hän myöhästyy hetkeäkään. 
Hän panee leskivaimon ylläpitämään meitä vakka- 
sellisella jauhoja, josta, miten usein sitä kaavittiin- 
kin, aina läksi uutta muonaa. Hän antaa sataa 
leipää taivaasta, niin että ihmiset saavat syödä 
enkelten ruokaa. Hän lisää poikasen paimenlaukun 
vähät varat, niin että hetken tarve tulee tyydyte- 
tyksi, ja saadaanpa kerätyksi tulevaisuudenkin 
varalle. 

Äskettäin tapahtui eräänä sunnuntai-iltana, 
että muuan sairas seurakunnan jäsen, joka oli 
estetty saapumasta tavalliselle paikalleen jumalan- 
palvelukseen, uskoi pastorinsa liuostaan kahden 
shillingin lantin annettavaksi eräälle köyhälle les- 
kelle, jonka he molemmat tunsivat. Sattui sitten, 
että pastori tapasi vaimon tallustamassa kirkolle 

päin ja antoi hänelle heti tuon roposen. Mutta tus- 
kinpa hän odotti oitis saamaansa vastausta: »Enpä 
olisi luullut Hänen lähettävän sen niin pian.« 
Hänen lähemmin tiedustellessaan kävi selville, että 
vaimo oli pannut samana päivänä viimeisen 
roponsa kollehtiin ja oli kokonaan sen vastauksen 
varassa, minkä Herra antaisi hänen luottavaiseen 
rukoukseensa, että Hän pitäisi huolta hänen ensi 
ateriastaan. Silminnähtävästi hän oli tottunut 
läheisesti seurustelemaan Jumalan kanssa ja oppi- 
nut, että Hän auttaa »aamun koittaessa« — suurim- 
man hädän aamuna, silloin, kun ylpeys ja itsekyl- 
läisyys ovat olleet ja menneet, mutta usko ja toivo 
yhä vielä odottavat sielun portilla tähystellen apua, 
joka ei voi viipyä kauan. 

En voi ikinä unohtaa kertomusta vanhuksesta, 
joka tavattiin Yorkin pääkirkon penkissä istumasta 
vähää ennen sen sulkemista, ja joka oli istunut 
siellä varhaisesta aamusta asti odottamassa. Hän 
oli saapunut kaupunkiin etsimään tytärtään, mutta 
hän ei ollut löytänyt tätä ja oli nyt ystävittä ja 
ruuatta; viimeinenkin kolikko oli mennyt. Tietä- 
mättä minne kääntyä hän joutui tuohon komeaan 
kirkkoon ja oli istunut siellä koko pitkän päivän, 
koska arveli parhaiten tapaavansa Isän pöydän 
Isänsä huoneesta. Tarvinneeko minun lisätä, että 
hänen tarpeensa tuli täysin tyydytetyksi. 

Jumalan lapset näyttävät ajattelevan, ettei hei- 
dän laitansa ole sen paremmin kuin maailman las- 
ten. Ja heille tapahtuu uskonsa mukaan. Jollemme 
harjoita uskoamme ja vaadi Jumalan huolenpitoa, 
niin kuinka hämmästelisimme, jollemme sitä saa 
osaksemme? Jos toisaalta me rohkenemme laskea 
sormemme Hänen lupauksilleen, jotka velvoittavat 
Hänet pitämään huolta lastensa tarpeista, vaikka 
nuoret leijonat kärsivät puutetta ja näkevät nälkää, 
niin saamme kokea, että meidän Jumalamme on 
kaiken hätämme tasalla ja ettei mitään hyvää jää 
täyttämättä kaikesta, minkä Hän on luvannut. 
Kun ihmiset huomauttavat erinäisistä tapauksista, 
jolloin Jumalan lapset ovat kiusaantuneet kuo- 
liaiksi, on aina viisasta tiedustella, ovatko he olleet 
uskonsuhteessa Häneen ja vaatineet Hänen erikois- 
ten lupaustensa täyttämistä. On hyvin sopima- 
tonta ollenkaan sanoa, että Jumalan lasten tulisi 
maailman lasten tapaan huolehtia jokapäiväisestä 
leivästään — olettamalla, että he käyttävät kaikkia 
laillisia keinoja sen hankkimiseksi. Eikö Herra 
sanonut nuhteleva sävy äänessään: »Tätä kaikki 
pakanat tavoittelevat.« ? Ja mikä olisi sen vakuut- 
tavampaa kuin Hänen oma sanansa, joka pohjasi 
Hänen oman elämänsä omaan kokemukseen: »Tai- 
vaallinen Isänne kyyllä tietää teidän tätä kaikkea 
tarvitsevana? 

Mitä sanoisit, jos huomisaamuna, kun tulee 
kouluunmenon aika, pikku poikasi ensin, ennen- 
kuin vastahakoisesti alkaa laputtaa opinahjoaan 
kohden, tulisi ruokasäiliöösi ja ryhtyisi tutkimaan 
sen sisältöä ottaen erikoisesti selkoa mitä sinulla 
on varattuna päivälliseksi? Eikö hän vallan syystä 
herättäisi mielipahaasi? Etköhän sanoisi: »Mene 
sinä kouluun ja anna minun pitää huolta kaikesta 
sinun mentyäsi !« Etkö nuhtelisi häntä yksinker- 
taisen luottamuksen puutteesta? Oi, jospa oppi- 
simme lapsistamme ja uskoisimme, että elämä on 
yhtämittaista, pitkäaikaista oleskelua Isämme ko- 
din upeissa asunnoissa, ja ettei koskaan koita aika, 
jolloin pöytä olisi aivan tyhjä eikä mitään meidän 
tarpeittemme tyydyttämiseksi! Hän voi sallia 
sinun näkevän nälkää, koska on pahojahenkiä, 
jotka eivät lähde muuten kuin rukouksella ja paas- 
tolla; mutta ennemmin tai myöhemmin Hänen 
enkelinsä koskettaa sinua sanoen: »Nouse syö- 
mään!» Ja niin huomaat erämaan hiedalla enkelin- 
käden kattaman pitopöydän, vaikkei ateriaksesi 
olisikaan sen enempää kuin ruukullinen vettä pääsi 
pohjissa ja erämaan kuumentuneilla kivillä paah- 
dettuja leipiä. 

Jumala valmistaa myös hengellisen virvoi- 
tuksen pöydän. Yoimmekohan ikinä unohtaa 
tuota sivukuvausta Jeesuksen nelikymmenpäiväi- 

sen täälläoleskelun viehättäväin tapausten jou- 
kosta, jolloin kalastajat, palattuaan tyhjin venhein 
pitkän yön raadannasta, tapaavat järven rannalla 
Herransa hellän huomaavaisuuden kattaman pito- 
pöydän? Heti kun he astuivat maihin, he näkivät 
siellä hiilloksen ja kalaa pantuna sen päälle, sekä 
leipää. Eikö tämä ole vertauskuva siitä, kuinka 
Herra alituisesti pitää huolta lapsistansa? Väsy- 
neinä, hyödyttömän raadannan pettymystä tuntien, 
toivon ja pelon ristiriidan levottomaksi saattamina 
me työnnämme venheemme rantaan, jota Hänen 
siunatut jalkansa ovat astuneet, emmekä mekään 
koskaan lähesty Häntä kokematta, että Hän on jo 
ennakolta pitänyt huolta hengellisestä virkistykses- 
tämme ja että »Hänen lihansa on tosi ruoka ja 
Hänen verensä on tosi juoma«. 

Kirjoittaessaan Korinton kristityille apostoli 
Paavali sanoo, että kun kerran Kristus on teuras- 
tettu meidän pääsiäislampaanamme, tulee meidän 
noudattaa vanhain israelilaisten jälkiä, jotka suljet- 
tujen ovien takana, kupeet vyötettyinä, kengät 
jalassa seisoivat pöydän ympärillä syömässä karit- 
san lihaa, jonka veri, heidän kotiensa pihtipieliin 
siveltynä, oli pyytämässä heille pelastusta. »Onhan 
meidänkin pääsiäislampaamme, Kristus, teuras- 
tettu. Viettäkäämme siis juhlaa.« Tuon muistet- 
tavan yön juhla on vertauskuva kirkon elämästä 

Jeesuksen ensimmäisen ja toisen tulemisen välillä. 
Äänet iloa helkkäen, kasvoilla voitonriemu me sei- 
somme pöydän ympärillä, missä Kristuksen liha 
on kaikkien uskollisten sydänten ruokana, jännit- 
täen korvaamme kuullaksemme ensimmäiset torven- 
toitaukset, jotka kertovat, että lähtöhetki on tullut. 
Kristityt ovat aivan liian huolimattomia siitä, 
kuinka välttämätöntä heidän olisi ravita itseään 
Jumalan pöydän antimilla hengellisen elämänsä 
ravinnoksi. Tehdään paljon työtä; otetaan paljon 
osaa konferensseihin ja eri lähetysaloihin; luetaan 
uutterasti uskonnollisia kirjoja; mutta suuri ja 
turmiokas puute on tuo, että niin vähän antaudu- 
taan pyhiin mietiskelyihin Herramme Jeesuksen 
Kristuksen olemuksesta, sanoista ja teoista. 

Pysähtyköön jokainen näiden rivien lukija nyt 
hetkeksi ja kyselköön itseltään, tunteeko hän 
sisäistä mietiskelyelämää, joka aina saa Herran 
katselemisesta uutta ravintoa. 

Aivan äskettäin tuli muuan pyhän Fransiskus 
Salesilaisen omaksuma tapa minulle nuhteeksi, 
hänen, josta on sanottu: »Hänen ensimmäisenä 

sääntönään oli varhain nouseminen, jota hän uskol- 
lisesti noudatti viime päiviinsä asti ja usein suo- 
sitteli muillekin. Hän oli ensimmäisenä jalkeilla 
linnassaan ja ulotti rukouksensa ja mietiskelynsä 
neljän, viiden tienoissa aamulla eikä koskaan ku- 

luttanut siihen tuntia vähempää. Usein oli hänellä 
silloin muistiinpanokirja kädessä; siten hän muis- 
tutti mieleensä entistä armoa ja viritti liekkinsä 
uuteen leimuun. Tuntui, kuin ei hänen työte- 
liäässä ja liikkuvassa elämässään olisi mennyt het- 
keäkään ilman että hän suoranaisiin toimenpitei- 
siin ryhtyen virvoitti sieluaan yhteydellä Jumalan 
kanssa. « 

Ja tämän päivittäisen tapansa lisäksi hän 
eristi itselleen joka vuosi viikon tai pari voidak- 
seen tyynemmin hiljaa miettiä lunastuksen suurta 
salaisuutta. Idän sanoi: »Meidän täytyy alitui- 

sesti mietiskelemällä lihaksitulemisen ja lunastuk- 
sen suurta salaisuutta vajota yhä enemmän Juma- 
lan rakkauteen, joka on elämämme suurin armo. 
lähdön yhä enemmän ajatella Herraani, Hänen 
maallista ja jumalallista elämäänsä, Hänen salat- 
tua, kärsivää ja kirkastettua elämäänsä. Olkoon 
elämäni kätkettynä Jumalassa Jeesuksen Kristuk- 
sen kanssa !« 

Me voimme erikoisesti sovittaa nämä sanat 
myös Herran ehtoolliseen. Tämä on ihan erikoi- 
sesti Jumalan meille valmistama pöytä, joka ei 
vain uudista sen yön muistoa, jolloin Herramme 
petettiin, vaan kyvyttää meidät kohottamaan kar- 
huavat ajatuksemme ylöspäin ja kiinnittämään ne 
Häneen — sinne, missä Hän nyt on. Leivässä ja 

viinissä ei tapahdu mitään salaperäistä muutosta. 
Leipä pysyy leipänä ja viini viininä koko tuon 
vaatimattoman juhla-aterian loppuun asti; ja kui- 
tenkin toteavat hurskaat sydämet osallistuessaan 
näistä aineksista, että he uskon ja pyhissä askarte- 
levain ajatustensa kautta saavat niistä erikoisen 
siunauksen vahvistuksekseen ja lohdutuksekseen. 
On tietysti hyvä tuolla juhlallisella hetkellä muis- 
tella Jeesuksen tuskaa ja verihikeä, ristiä ja kär- 
simystä, Hänen kallista kuolemaansa ja hautaus- 
taan; mutta on yhtä tärkeätä luoda katse halki tai- 
vaan sinisyvyyksien ja seurata Mestaria sen auen- 
neitten poimujen läpitse eläen Hänen ylösnouse- 
muselämästään ja osallistuen Hänen keskeymättä 
jatkuvasta pääsiäskaudestaan. 

On suureksi avuksi käydä ehtoollisella ainakin 
kerran viikossa, milloin se käy päinsä, jotta oppi- 
simme nostamaan koko elämämme Herran ehtool- 
lisen tasolle; jotta kaikki ateriat olisivat meille 
kuin sakramentteja, ja jotta käyttäisimme kaikkia 
luonnon vertauskuvia keinona, millä päästä Hänen 
pyhään yhteyteensä. Kuinka voimmekaan kyllin 
kiittää Jumalaa, että Hän tässäkin mielessä val- 
misti meille pöydän? 

Paljon lohtua suovat nuo kaksi sanaa: »val- 
mistaa minulle«, sillä ne ilmaisevat Jumalan ennak- 
kolmolenpitoa. Hän ei salli yllätyksien kohdata 

meitä. Hän ei salli lastensa anoa mitään, jonka 
tarvetta Hän ei olisi nähnyt ennakolta. Aivan 
niinkuin Hän on edeltäpäin valmistanut hyvät 
työt, joissa meidän on vaellettava, niin on Hän 
edeltäpäin valmistanut ruuan työntekijäinsä ravin- 
noksi. Pitkin elämäntiemme vartta on kivi- 
kumpuja, joihin Edeltäjuoksijamme on pannut tar- 
vitsemiamme elintarpeita. »Sinä tuot hänelle on- 
nen siunausta.» Pöytä on katettu, ennenkuin 
tulee nälkäkään. Lähde pulppusi puiden siimek- 
sessä jo ennenkuin äiti lapsineen vaipui näänty- 
neenä hietikolle. »Herran sotajoukon päällikkö« 
ei vain valloittanut vihollismaata, vaan varasi kan- 
salle maan vanhan viljan. Jumala varustaa lin- 
nansa, ennenkuin niitä piiritetään. »Sinä valmis- 
tat minulle pöydän.» 

Siihen liittyy huomattava lisäys — ahdista- 
jieni nähden. Siitä meidän on tietysti ymmärret- 
tävä, että kaikessa, mikä meitä ympäröi, saattaa 
piillä vastustajamme, joka on vannoutunut meitä 
vahingoittamaan, tuhoamaan varastomme, nään- 
nyttämään meidät nälkään. Kas tuota vihamielis- 
ten kasvojen piiriä — he heittävät julmia silmäyk- 
siä ja palavat kiihkosta saada syöksyä saarretun 
sielun kimppuun Mutta he eivät voi tuhota varas- 
toa, jota hetki hetkeltä saapuu ylhäältä. He eivät 
voi estää enkelien palvelusta, kun nämä levittävät 



pöydän kattaen sen ylen runsaasti ja sitten itse 
muodostavat sisemmän, suojaavan piirin. Kii- 
kuttakoot vain hampaitaan turhassa, lyhytaikai- 
sessa raivossaan! Kun Jumala päättää ravita 
ihmissielun, niin ravituksi se tulee, vaikka koko 
helvetti yrittäisi vastustaa. Monta kertaa Daavid 
eläessään söi ruokaansa tyynenä ja luottavaisena 
Saulin vihamielisten joukkojen hiipiessä laaksoja 
ja tutkiessa luolia saadakseen hänet käsiinsä. 
Daavidin tavoin on monen käynyt usein sittemmin. 

Niin, sielu, Jumala käskee sinun juhlia: »Syö- 
kää, rakkaani, niin, syökää ja juokaa runsaasti.« 
Kuningas vie sinut pitohuoneeseensa, ja Hänen 
lippunansa ylitsesi on rakkaus. Sinä saat syödä 
salattua mannaa ja juoda salatusta lähteestä, joka 
kumpuaa piiritetyssä kaupungissa, niin että se 
kykenee puolustautumaan vihollistensa saartolinjaa 
vastaan. Eikä ole kaukana sekään aika, jolloin 
saamme istua Kristuksen kanssa Hänen valtakun- 
nassaan; ja niinkuin Joosefin kaukaa tulleet, jal- 
kansa helliksi astuneet veljet saivat syödä ruhti- 
naan rinnalla, joka kerran oli maannut kuopan 
pohjissa, niin mekin saamme istuutua hääateriaksi 
valmistettuun pöytään Kristuksen vyöttäytyessä ja 
tullessa meitä palvelemaan, ja iäisyyden juhla, 
jossa ei tiedetä köyhyydestä eikä puutteesta, on 
pyyhkivä pois ajan murheitten muiston. 



IX 

»SINÄ VOITELET PÄÄNI ÖLJYLLÄ« 

Ps. 23: 5. 

Tämä vertaus on lainattu itämaisista juhla- 
tuvoista: isäntä, näet, ilmaisee vieraansa tervetul- 
leiksi voitelemalla heidät kallisarvoisilla voiteilla 
heti taloon tullessa. Jos he olisivat yhtä vähän 
torvetulleet kuin Jeesus Siimonin kotiin, jätettäi- 
siin tämä kohteliaisuus suorittamatta; ja laimin- 
lyönti huomattaisiin oitis ja kenties siihen viitat- 
I nisiinkin, niinkuin Mestarikin muistutti siitä 
sanoen: »Päätäni et öljyllä voidellut. « 

Rakkaus, kunnioitus ja tervetulleisuus saattoi- 
vat tuskin ilmetä sen hellemmin kuin siinä, miten 
kallisarvoisista aineista oli sekoitettu se öljy, jota 
runsaasti vuodatettiin rakkaan vieraan pään päälle. 
Mirrha, aaloe ja kassia saivat vaatteet lemuamaan 
moneksi päivää ja jättivät kiitolliseen muistiin 
menneet onnenhetket. Runsas voide, jonka Beta- 
nian Maria vuodatti Herransa pään päälle, vir- 
voitti varmaan Häntä sen jälkeisinä uuvuttavina 
tunteina, kun suloinen tuoksu hiipi Hänen vaat- 

teistään ja muistutti Hänelle uskollisen sydämen 
rakkaudesta. 

Näitä voiteita, jotka olivat helteen paahta- 
malle ruumiille ja kuumenneelle otsalle niin mie- 
luisat ja virvoittavat, näytään säilytetyn alabas- 
teripulloissa, jotka oli helppo särkeä, niin että nii- 
den sisältö valui ulos tuhlailevan runsaana. 
Kuinka vähän rakkaus kysyy kulunkeja! Kun 
kerran runsas anteeksianto on saanut runsaan rak- 
kauden liikkeelle, silloin eivät syntiset ensimmäi- 
sinä tietoisen vastaanoton hurmiokkaina hetkinään 
pidä tuhlauksena ilmaista kiihkeitä tunteitaan 
kuluttamalla alabasteripullojen kallisarvoista sisäl- 
töä kyynelin ja suudelmin ja hellän huomaavai- 
suuden teoin. (Luuk. 7 : 38.) 

Kun psalmilaulaja sanoo, että Jumala itse 
voitelee hänet öljyllä, niin eikö hän tahtone mei- 
dän tekevän siitä sen johtopäätöksen, että elämä 
on juhla, jossa me olemme vieraina ja Jumala isän- 
tänä? Ja eikö hän tahtone opettaa meille, että 
Jumala ottaa meidät vastaan rakkaasti ja terve- 
tulleiksi toivottaen? Hän ei ole visu, kitsas, vaan 
iloitsee meidän ilostamme ja saadessaan meidät 
onnellistuttaa, antaen meille niin ylellisyyttä kuin 
tarpeellistakin ja nähden paljon vaivaa osoittaak- 
seen meille, että Hän mielellään ottaa meidät vas- 
taan ja suo meille armoaan »siinä rakastetussa*. 

Tästä hellästä rakkaudesta yleensä ihmisiä, 
kohtaan on monta todistusta. Enimpäin ihmisten 
elämässä on valonpilkkeitä — helläin ystäväin 
rakkautta ja samanmielinen ympäristö — jotka 
kertovat Jumalan vastaanottoilosta. Enimmät 
ihmiset saavat maailmaan tullessaan jotain, mikä 
vastaa juhlasaliin saapuvaan vieraaseen vuodatet- 
tua itämaista tervetuliaisöljyä. Jokaista ihmis- 
elämää tervehditään sen astuessa näkymättömästä 
maailmasta johtavan salaperäisen kynnyksen yli. 
Onhan ainakin äidin suudelma, nuoruuden jousta- 
vuus, vilkas luonnosta nauttimisen tunne, ennakko- 
huolen puute! 

Ja siunattu Jumalamme on suunnitellut ja 
sovittanut luontomme sen maailman mukaan, jossa 
elämme, jotta me voisimme tuntea todellista elä- 
mänhurmiota ja luonnollisen ilon ja hilpeyden 
runsautta, jollemme ole synneillämme tuhonneet ja 
turmelleet Luojamme aivoituksia. »Kuinka kallis 
onkaan armosi, Jumala! Ihmislapset pakenevat 
siipiesi suojaan. Huoneesi runsaus ravitsee heidät, 
ja suloisuutesi virrasta Sinä heitä juotat.« »Sinä 
tuotat ihmisen sydämen iloksi viinin Sinä 
saatat kasvot öljystä kiiltäviksi.« »Samoin kalois- 
takin niin paljon kuin tahtoivat.« 

Mutta vaikka tämä pitää paikkansa ihmisistä 
yleensä, niin on erikoinen voitelu, josta he eivät 

voi osallistua. 2:sessa Mooseksen kirjassa (30: 
23 — 25) on kuvattu erikoista öljylajia, »pyhää voi- 
teluöljyä«, jolla oli tapana voidella ilmestysmaja 
ja lakiarkku ja pyhät kalut sekä vihkiä virkaansa 
Aaron ja hänen poikansa, papit. Mutta siihen liit- 
tyi kaksi ehtoa: ensinnäkin, ettei sitä saanut jäl- 
jitellä, ja toiseksi, ettei sitä saanut vuodattaa 
»kenenkään muun ihmisen ruumiille«. Kumpikin 
näistä säädöksistä ansaitsee huomiota. Siitä, ettei 
sitä saanut jäljitellä, saamme varmasti sen opetuk- 
sen, että siinä esiintyy jokin erikoinen Jumalan 
laboratorion pyhä voide, jolla ei ole inhimillisen 
tiedon alalla vastinetta. Ja kun edelleen tutkimme 
pyhää tekstiä, niin huomaamme, että öljy on kautta 
raamatun siunatun Pyhän Hengen vertauskuva. 
Monet kohdat oikeuttavat meidät sovittamaan 
tämän ajatuksen psalmilaulajan iloiseen huudah- 
dukseen. Oi, jospa toteaisimme paljoa epäämät- 
tömämmin, että armoisa isäntämme, jonka pöy- 
dässä me istumme, on pysyvästi sitoutunut voite- 
lemaan meidät Pyhän Hengen öljyllä! 

Siunattu Herramme saattoi omaksua nämä 
sanat syvimmässä mielessä. »Mutta Pojalle (Hän 
sanoo) 'Jumala, sinun Jumalasi on voidellut 
Sinut riemun öljyllä, sinut enemmän kuin kump- 
panisi.’ « (Hebr. 1:8 — 9). Ja Korneliuksen kodissa 
apostoli Pietari selvästi vakuutti, että Isä oli anta- 

nut Pojalle tällaisen voitelun. »Jumala oli Py- 
hällä Hengellä ja voimalla voidellut Jeesuksen 
nasaretilaisen^ (Ap. t. 10: 38.) Ja tähän yhtyy 
vainottu, mutta riemuitseva seurakunta yksimieli- 
sesti, kun se korottaa äänensä Jeesuksen ympä- 
rillä, »Pyhän Poikasi Jeesuksen, jonka olet voi- 
dellut«. (Ap. t. 4:27.) Niin, eikä Isä antanut 
Henkeänsä mitaten, vaan rajattoman runsaasti; 
taivas aukeni — niinkuin sen jälkeen, kun ala- 
basteripullo särjettiin — ja Pyhä Henki laskeutui. 
(Luuk. 3: 22.) 

Jeesuksen elämässä ei ollut sitä aikaa, jolloin 
Hän ei olisi ollut Pyhän Hengen täyttämä. Mutta 
kukapa ei raamattua huolellisesti ja ajatuksella 
lukiessaan olisi huomannut, että Herran Jeesuk- 
sen kastevedessä saama voitelu antoi Hänelle eri- 
koista kykyä tehtäväänsä. »Herran Henki on mi- 
nun päälläni, sillä Hän on voidellut minut. « 
»Minä ajan ulos riivaajia Jumalan Hengellä.« 

Jeesus voideltiin papiksi. Jokainen pappi oli 
voideltava pyhällä öljyllä (2 Moos. 29: 21), ja mei- 
dän Ylimmäinen pappimme, vaikkei Hän olekaan 
tullut papiksi Aaronin järjestyksen mukaan, ei voi- 
nut jäädä vaille tätä pyhää virkansa merkkiä. Niin 
siis Pyhä Henki laskeutui ja jäi Hänen päälleen 
kuin »kallis öljy, joka pään päältä partaan vuotaa 
— Aaronin partaan — joka valuu hänen viittansa 

reunukselle«. Me olemme vain Hänen viittansa 
liepeet, lähellä Hänen jalkojaan, missä granaatti- 
omenat heloittavat kultatiukujen lomasta. (2 Moos. 
28: 33.) Niin, mutta emmekö voine odottaa ja vaa- 
tia, että me Hänen viittansa liepeinä saamme osak- 
semme pyhän vihkimäöljyn? 

Herramme on voideltu kuninkaaksi. »Messias* 
merkitsee voideltua. »’Me olemme löytäneet Mes- 
siaan’, se merkitsee Kristus (= voideltu) .« (Joh. 
1 : 41.) Tuossa suurenmoisessa messiaspsalmissa, 
jossa keskellä vihamiesten raivoa Jumala osoittaa 
Poikansa ihmisten todelliseksi kuninkaaksi, on sel- 
västi sanottu: »Minä asetin (engl.: voitelin) kunin- 
kaani Siionille, pyhälle vuorelleni.* (Ps. 2: 6.) 
Eivätkö nämä hehkuvat sanat muistuta sitä koh- 
tausta, jolloin Adonian ja hänen salaliittolaistensa 
ilonpidon Sooheletkiven luona Roogelin lähteen 
ääressä katkaisi hengästynyt sanansaattaja tuoden 
viestin: »Herramme, kuningas Daavid, on tehnyt 
Salomon kuninkaaksi. Saadok ja profeetta Naatan 
voitelivat hänet Giihonilla kuninkaaksi, ja he tuli- 
vat sieltä riemuiten, ja koko kaupunki joutui liik- 
keelle.* (1 Kun. 1: 43 — 45.) »Halleluja! Sillä 
Herra meidän Jumalamme, kaikkivaltias, on ruven- 
nut hallitsemaan.* Rakkauden mies on Jumalan 
voitelema valtias, ja vaikka emme nyt vielä näö 
kaikkea Hänen allensa alistetuksi, niin se on tapah- 

tuva, ja maailma on kunnioittava Jumalan järkky- 
mättömäin neuvopäätösten mahtia. 

Meidätkin voidellaan papeiksi ja kunmkailisi. 
Yerta ja öljyä käytettiin — kuten olemme nähneet 
— vihkimyksissä. Siksi on Herramme, ostettuaan 
meidät ja pestyään meidät verellään, voidellut 
meidät kuninkaiksi ja papeiksi Jumalalleen ja 
Isälleen (Tim. 1: 6) Pyhän Hengen uudistuk- 
sen kautta, »jonka Hän runsaasti vuodatti mei- 
hin« (Tiit. 3:6). Oletko sinä kokenut tätä? 
Vai onko elämässäsi tämä paha puute? Oi, Juma- 
lalla ei ole suosikeita, Hänessä ei ole puolueelli- 
suutta! Jumala on mielessään aikonut tämän voi- 
telun sinulle; sinun on sitä tavoiteltava, omaksut- 
tava se ja sallittava sen muodostua elämäsi suu- 
reksi, autuaaksi tietoisuudeksi, niin että voit omak- 
sua apostolin epäröimättömän vakuutuksen: »Mutta 
se, joka lujittaa meidät yhdessä teidän kanssanne 
Kristukseen ja joka on voidellut meidät, se on 
Jumala, joka myös on painanut meihin sinettinsä 
ja antanut Hengen vakuuden sydämiimme.« 
(2 Kor. 1: 21—22.) 

Älkäämme koskaan yrittäkö toimittaa pap- 
pistehtäviä uhraamalla kiitoksen, rukouksen tai 
hartauden uhria ensin pyytämättä ja saamatta 
uutta voitelua. Ja olkaamme varmat, ettemme voi 
suorittaa kuninkaallisia toimia — hallita omaa 

luontoamme tai istua kuninkuudestamme tietoisina 
Kristuksen kanssa Hänen valtaistuimellaan 
jollemme ole alati tietoisia siunatun Pyhän Hen- 
gen voiteluarmosta. 

Meidän etuoikeutenamme on tulla voidelluksi 
tuoreella öljyllä. (Ps. 92: 11.) Näin saattoi ilo- 
mielin vakuuttaa tämä Jumalan mielen mukainen 
mies. Jumalan taloudessa ei käytetä mitään 
pilaantunutta. Meidän ei tarvitse elää kuivatuista 
hedelmistä siksi, että talvi on riisunut puut pal- 
jaiksi. Entispäiväin ilon ja voimantunnon ei tulisi 
antaa aihetta kaihoten niissä viipymään, sillä 
armoisa isäntämme voi ja tahtookin tehdä hyväk- 
semme yhtä paljon ja enemmänkin jokaisena tule- 
vana elämämme päivänä kuin menneinäkin. Älä 
huokaa poisvierineen päivän armoa, ikäänkuin se 
ei koskaan palaisi. Jumalan öljypuissa on iäiset 
kultaisen öljyn varastot ja säiliöt, öljyn, joka vuo- 
taa \iskon kultaputkia myöten antaen ravintoa py- 
hän elämän lampulle, niin ettei se ala lepattaa 
pitkässä yössäkään, vaan jopa käy yhä höh ta vam- 
maksi ja sädehtivän kirkkaaksi. (Sak. 4: 12.) 
Vaadi joka aamu uutta tuoreella öljyllä voitele- 
mista. 

Tämä voitelu tekee meidät iloisiksi. »Riemun 
öljyllä.« (Ps. 45: 8.) »Kuinka suuri onkaan Hänen 
hyvyytensä ja kauneutensa! Vilja kasvattaa nuo- 

rukaisia ja viinin mehu neitseitä.« »öljyä, joka 
saattaa kasvot kiiltäviksi. « »Asser kastakoon jal- 
kansa öljyyn. « Maailma tarvitsee hohtavia kas- 
voja, iloista hymyä, toivehikkaita sanoja virkistä- 
mään yössä raatavia sekä ilon joustauttamaa jal- 
kaa, joka on kuin kylpenyt itse riemun täytey- 
dessä. Niitä vailla puuttuu meiltä lapseuden 
sinetti, joka sen varmaksi vahvistaisi kaikkien sil- 
missä; niitä vailla me olemme alati Jumalan 
evankeliumin häväistykseksi. Mutta jos vain pyy- 
dämme niitä — niinkuin teemmekin, jos joka päivä 
saamme Pyhän Hengen voitelun — niin on lähim- 
mäisiämme viehtävä puoleemme jokin, joka ilme- 
nee käytöksestämme ja katseestamme, mutta jota 
he eivät voi jäljitellä eivätkä ymmärtää. Ja he 
pyytävät meitä ilmaisemaan heille ilomme salaisuu- 
den, johon maailma ei pääse käsiksi, koska se on 
kätkössä maassa, missä ei tiedetä talven pakka- 
sista. 

Tämä voitelu opettaa meille mitä ei yksikään 
inhimillinen opettaja osaisi opettaa. »Te ette ole 
kenenkään opetuksen tarpeessa«, kirjoittaa Jee- 
suksen rakastettu oppilas lapsukaisilleen, »vaan 
Hänen voitelunsa opettaa teille kaikkea.« (1 Joh. 
2: 27.) Harmia ja kärsimättömyyttä liittyy usein 
maalliseen oppiin, jota saadaan ihmisopettajain 
huulilta; ja usein emme tiedä juuri sitä, mitä 

enin haluttaisi tietää. Mutta Jumalan suhteen ei 
sellainen tule kysymykseenkään. Kaikki Hänen 
lapsensa ovat tietoisia siitä, että Hänen opetta- 
millaan on suuri rauha. Ei kukaan opeta niinkuin 
Hän. Ja kun Hän ottaa sielua opettaakseen, ei 
taivaallisessa, jumalallisessa opetuksessa tule yh- 
täkään pykälää laiminlyödyksi. 

Tämän voitelun vaikutus on pysyvä. »Teissä 
pysyy se voitelu, jonka olette Häneltä saaneet. « 
(1 Joh. 2: 27.) Syömämme ruoka pysyy meissä, ja 
ollessamme aivan tietämättömiä siitä se parhail- 
laan muodostaa olemuksemme kudosta. Jotenkin 
samoin tapahtunee, kun voimakkaan hengellisen 
siunauksen vaikutus ei haihdukaan samana het- 
kenä kuin se tuli, vaan jää pysyväksi. Ja keskellä 
arkisten olojen, työn ja velvoitusten puristusta, 
kun mieli näyttää liiaksi kiintyneen välttämättö- 
mään työhönsä, jotta sillä olisi aikaa kohota ylös- 
päin — silloin Henki tekee sisimmässämme verra- 
tonta työtään armon ja voiman antajana. Toisin 
sanoen, me saamme hyvää Pyhän Hengen voite- 
lusta kauan sen jälkeen, kun sen välittömästi 
saimme. Sen lemu on yhä vaatteissamme, sen peh- 
mentävä lempeys viipyy kasvoillamme. 

Älkäämme koskaan tyytykö sen vähempään 
kuin tuohon määrittelemättömään, pyhään armoon, 
jota nimitetään »voiteluksi«. Emme voi sitä eri- 

teliä tai käsittää, miksi se saa aikaan mitä ei ope- 
tus eikä kaunopuheisuus pysty vaikuttamaan. 
Mutta me huomaamme sen olemassaolon ja kal- 
paamme, kun se puuttuu. Kun se on, niin kuulos- 
taa vähäpätöisinkin sana kotoiselta kuulijan kor- 
vaan, kuin viesti Jumalan luota. Ilman sitä ovat 
kaunopuheisimmatkin lauselmat sulattomia nuolia, 
jotka putoavat hyödyttöminä ampujan jalkoihin. 
Pidätä meiltä mitä tahdot, oi Jumala, mutta anna 
meille Pyhän Hengen voitelu! »Sinä voitelet 
öljyllä pääni.« »Herra, älä ainoastaan päätäni, 
vaan myös käteni ja jalkani !« 

YLITSEVUOTAVA MALJA 

»Minun maljani vuotaa reuno- 
jen yli.« 

Ps. 23: 5. 

Iloiset juhlahetket koittavat surullisimmillekin, 
väsy neuronillekin sydämille. Pitkän tuska n jänni- 
tyksen jälkeen, kun makaamme voipuneina erä- 
maan hiedalla, peittää uni uupuneen luonnon 
lumoihinsa, enkelit kattavat virkistävän pitopöy- 
dän, ja sielu herää taivaalliseen kosketukseen vah- 
vistuneena tarttumaan uuteen työhön. 

Emme tiedä aina, mistä tuo kokemuksemme on 
kotoisin; sen vain tiedämme, että askelemme ovat 
joustavammat, sydäntä paisuttaa toivehikas ilo, 
laulu puhkee huulillemme, ja koko olemuksemme 
värähtää niinkuin luonto suloisena kevätpäivänä. 
»Kun Herra käänsi Siionin kohtalon, niin oli, kuin 
olisimme unta nähneet. Silloin oli suumme nau- 
rua täynnä ja kielemme riemua täynnä; silloin 
sanottiin pakanain keskuudessa: 'Herra on tehnyt 
suuria heitä kohtaan.’ « (Ps. 126: 1 — 3.) 

Sellaisin hetkin on elämä meistä kuin malja, 
jonka Jumalan rakastava käsi on sekoittanut, ja 
joka vuotaa yli reunojensa Hänen armoaan ja 
hyvyyttään. Ja kyynelten taistellessa hymyn 
kanssa vallasta, niinkuin sade ja päivänpaiste huh- 
tikuun päivänä, me nostamme täyden maljan huu- 
lillemme huudahtaen: »Minun maljani vuotaa reu- 
nojen yli.« 

Samanlaisen kokemuksen paljastaa muuan toi- 
nen psalmi, joka, kuten niin monet kaltaisensa, 
koskettaa niin hyvin inhimillisen kokemuksen sy- 
vimpiä syvyyksiä ja alkulähteitä kuin sen kor- 
keimpia kukkuloita. Se alkaa hädän valitussäve- 
lin — »kuoleman paulat ja tuonelan tuskat« — 
sitten hyökätäkseen kiivain moittein ihmisten 
totuudentunnon kimppuun. Se kertoo, kuinka 
psalmilaulaja hädässään huusi avukseen Herran 
nimeä. Se kertoo, kuinka suurenmoisesti Herra 
hänet pelasti. Ja nyt, osaansa katsellessaan, se on 
hänestä kuin täysi pelastuksen malja, täynnä Kaik- 
kivaltiaan valmistamaa pikaista, hellää ja riittä- 
vää apua. (Ps. 116: 12 — 13.) 

Emme nyt puhu elämän maljojen rakenteesta. 
Ne voivat olla kultaa, hopeaa, tinaa, alabasteria, 
lasia. Raaka-aine, josta elämämme ovat valmiste- 
tut, on äärettömän moninainen. Meitä koskee vain 
sisältö, joka maistuu yhtä makealta savikupista 

kuin kultapikarista. Ja loppujen lopuksi johtuvat 
ihmiselämäin suuret erilaisuudet paljoa enemmän 
elämän sisällöstä kuin sen näkyvästä ulkokuoresta. 
Älä enää tarkasta lohdutonna maljasi ja vatisi ulko- 
puolta; katsele kiitollisena sen sisältöä, joka voi 
olla suloisempi ja runsaampi, vaikka onkin aivan 
tavallisessa maljassa, kuin jonkin toisen elämän 
sisältö, jota kadehdit tietämättä, kuinka katkera on 
sen sisältämä juoma. 

Meidän sopisi muistaa, että » siunauksen 
malja*, josta juomme, oli herran täytetty katke- 
ralla kirouksella. Raamatusta olemme lukeneet 
juovutuspikarista, Jumalan vihan maljasta, ja kun 
siitä luemme, tunnemme, että meidän elämämme 
malja olisi voinut olla täytetty tuolla vihalla teko- 
jemme oikeudenmukaisena palkkana. Ei siksi, että 
Jumala olisi kostonhimoinen tai iloitsisi syntisen 
kuolemasta, mutta Hänen pyhän olemuksensa täy- 
tyy nousta vastarintaan, milloin tahansa Hän jou- 
tuu pahan ja saastaisen kosketuksiin. Jos meidät 
olisi jätetty juomaan synnin katkeria seurauksia, 
niin olisi ollut meidän niinkuin kansan, kun 
Mooses rouhensi kultavasikan hienoksi ja hajoitti 
veteen ja juotti sen israelilaisille. Ja jos kysymme, 
kuinka olemme välttäneet niin katkeran kokemuk- 
sen, antaa vastauksen Hänen sanansa, joka on 
puoltanut omiensa asiaa: »Katso, minä otan kädes- 

täsi juovutuspikarin, vihani maljan; ei sinun tar- 
vitse siitä enää juoda.« Ja ottaessaan sen meidän 
kädestämme Hän vuodatti sen sisällön Hänelle 
itselleen sekoitettuun maljaan antaen sen meille 
takaisin sakkaa myöten tyhjennettynä — ei, vielä 
enemmän, täynnä Hänen rakkautensa ja elämänsä 
viiniä, samalla kuin Hän joi meidän osamme: 
vihan ja tuskan. 

Muista Hänen omia puutarhassa lausumiaan 
sanoja, kun tuska oli ohitse ja murhamiesten 
joukko parhaillaan sitoi Häntä ja kiivas Pietari 
luonteensa mukaisesti tempaisi esiin miekkansa: 
»Niin Jeesus sanoi Pietarille: 'Pistä miekkasi tup- 
peen. Enkö joisi sitä maljaa, jonka Isä on minulle 
antanutf« 

Tutki Kristuksen maljan sisältöä: häpeää ja 
pilkkaa; kipua ja tuskaa; ruumiillista kidutusta; 
ja ennen kaikkea syntiemme katkeruutta, syntien, 
jotka olivat tehdyt kerran kasaantuakseen Hänessä; 
kiroukseen syyllisyyttä, jonka Hän vapaaehtoisesti 
omaksui; rangaistustamme, joka sellaisenaan koh- 
tasi Häntä. Voisimme esittää ihmiskuntaa pit- 
kässä rivissä seisomassa, jokaisella myrkkymalja 
kädessä, ja Kristus, ohitse kulkiessaan, ottaa jokai- 
selta hänen maljansa kaataen sen sisällön suureen 
pikariin, jota Hän kantaa. Näin Hän on ristillä 
»kaikkien edestä maistanut kuoleman«. Näin on 

meidän elämämme reunojaan myöten täynnä pelas- 
tusta, koska Hänen oli täynnä kadotuksen tuo- 
miota. Meidän on ilon malja, koska Hänen oli 
murheen. Meidän on siunauksen malja, koska 
Hänen oli sen, jonka Jumala on hylännyt. 

Oi jospa me kesken ilonhetkiemme olisimme 
kuin taivaan autuuteen päässeet, jotka aina suu- 
rimmassakin ilossaan liittävät onnensa tunnon 
Kristuksen kuoleman muistoon! Älä unohda mil- 
loinkaan, millä hinnalla olet saanut valoisimmat 
hetkesi. 

Lueteltakoon tässä muutamia elämänmaljamnie 
aineksia. 

1. Hyvä terveys on sen pääaineksia. Ihmi- 
sellä voisi olla kaikki, minkä arvellaan edistävän 
ihmisonnea, mutta jos siinä olisi alituisen sairau- 
den tuskain ja uupumuksen sivumaku, mitä iloa 
hänellä olisi siitä! Alakuloiset päivämme, jolloin 
koko ympäristö verhoutuu synkkiin väreihin, juon- 
tavat usein juurensa ruumiillisesta heikkoudesta; 
ja iloisten päiväimme hurmio, kun aurinko valaisee 
elämän nurmikentät, on yleensä elinvoimaisen ter- 
veyden tunnon yhteydessä. Jos siis elämänmalja 
maistuu makealta ja virvoittavalta, voi jotenkin 
varmasti päätellä, että hyvä terveys on siinä pää- 
aineksena, vaikkemme osaa arvostella sen tärkeyttä, 
ennenkuin se on riistetty meiltä. 

2. Toiseksi ihmisten ystävyys ja kiintymys, 
joiden puutteessa suurinkin menestys on kolkko 
erämaa, niin että jopa kultakadutkin uuvuttavat ja 
saavat rakoille jalkamme, aivan kuin ne olisivat 
kuivaa hiekkaa, mutta jotka luovat iloa vähäisim- 
päänkin elämänosaan, niin että pelkkä vihannes- 
ta diakin heloittaa taivasloistein. 

3. Kotielämän suomat mukavuudet, sen tar- 
joamista elämän välttämättömyyksistä puhumatta- 
kaan. Kuinka runsaana yhdistelmänä me saamme- 
kaan useimmat niistä nauttiaksemme! Pehmeitä 
päänalusia, matoilla peitetyltä permantoja, lämpi- 
miä, tuulensuojaisia huoneita runsaine ja täydelli- 
sine kalustoilleen ; vaihtelevaa ruokaa; riittävästi 
hyvin soveltuvia vaatteita; apulaisia, jotka sääs- 
tävät meiltä raskaammat ja karkeammat työt. 
Stoalainen kurittakoon itsensä tulemaan toimeen 
näitä useimpia vailla ja jopa koettakoon vakuuttaa, 
että elämä on ilman niitä helpompi; mutta sitten- 
kään ei voitane kieltää, että monet jokapäiväis- 
elämämme nautinnoista ovat peräisin noista muka- 
vuuksista, joihin pitkäaikainen tapa ja käyttö on 
meidät totuttanut. 

4. Lisäksi henkiset ilot. Jokainen voi paljas- 
taa menneisyyden hautakammioista aarteen, johon 
on kätkettynä vanhan ja uuden maailman tieto ja 
oppi, jokainen voi kerätä runoilijoin ja filosofien 

ajatuksia, jotka ovat viskautuneet ajan rannalle 
kuin ajopuut veden partaalle, myrskyjen kiskomina 
valtamerisyvyyksistä; jokainen voi etsiä ja naut- 
tia luonnon ihmeitä ja kauneuksia metsäaukeaman 
kukkasista alkaen 

»kuun valaisemiin kaukomaailmoikin, 
etäisen taivaan tähtihin niin lukuisiin 
kuin tomu lehdillä on kevätesikon.« 

5. Silloin tällöin kaadetaan elämänmaljaan 
erikoisen suloisuuden pirskahdus: joku erikoinen 
vapautuminen, odottamaton apu, ansaitsematon ja 
tavaton siunaus — jotka ovat lähetetyt ilmeisesti 
vain tyydyttämään Jumalan harrasta antamis- 
halua. Ja nyt täytyy minun luopua tehtävästäni 
— ihmisen kynä ei kykene kuvaamaan mitä kaik- 
kea Jumala panee elämänosaamme: toiset sen 

ainesosista ovat liian hienot keksiäksemme, toiset 
liian jumalalliset käsittääksemme, toiset liian lukui- 
sat laskeaksemme. Sitä paitsi ei elämänmaljaa 
sekoiteta kaikille aivan samoissa suhteissa. Isämme 
on huolellisesti tutkinut rakenteemme ja sovittaa 
valmisteensa tarpeemme mukaan. Ja kun me 
olemme äärettömän moninaiset tekotavaltamme, 
ovat myös juomat, jotka Hän asettaa eteemme kat- 
tamallensa pöydälle, äärettömän erilaiset. 

Mutta olipa maljassamme mikä siunaus ta- 

hansa, varmasti se vuotaa reunojenpa yli. Hänen 
vasikkansa on aina juotettu, Hänen antamansa 
puku parasta lajia, ilo sanomaton, rauha yli ym- 
märryksen käyvä, armo niin runsas, että sen vas- 
taanottajalla on aina kaikessa kaikkea tarpeeksi, 
niin että hän voi runsaskätisesti tehdä kaikkinaista 
hyvää. Jumala ei hyvää tehdessään nurise; Hän 
ei mittaa hyvyyttään, niinkuin apteekkari laskee 
tippansa ja mittaa pikkueränsä hitaasti ja tarkasti, 
pisara pisaralta. Jumalan menettelytavalle on omi- 
naista moninainen ja ylivuotava anteliaisuus, 
aivan kuin luonto niin uhkuu kauneutta ja elämää, 
että valtameren joka pisara, metsäaukeanaan joka 
neliötuuma, jokainen aineen molekyli on ihmeitä 
täynnä, uhmaten ihmisten etsintää ja tutkimusta. 
Meidän kelpaa jokaisen huudahtaa apostolin 
kerällä: »Olen saanut kaiken, jopa runsain mää- 
rinkin.« 

Erään suuren sisäjärven rannalla on Ameri- 
kassa vaatimaton hirsimaja, jossa asuu vanhalta 
mantereita muuttanut siirtolaisperhe. Pieni lapsi, 
joka on koko aamun leikkinyt ja siitä väsynyt ja 
käynyt janoiseksi, menee sisään pyytämään äidiltä 
vettä. Ja äiti ottaa kipon ja lähtee valkohietikolle, 
missä aallot tyrskyntapaisesti pärskyen rytmik- 
käästi soivat, pistää sen veteen ja nostaa sen lem- 
mikkinsä huulille täpösentäytenä, kristallinkirk- 

kaita pisaroita virtanaan valuvana. Näin Jumala 
tekee meidän. Hän antaa kaikkea alttiisti eikä soi- 
maa. Hänellä on enemmän kuin konsanaan tarvit- 
semme, ja Hän antaa enemmän, kuin me voimme 
todella käyttää itseämme varten. Ottakaamme 
vaari, että niin pitelemme maljaamme, ettei sen 
ylitsevuotava runsaus valu hukkaan, vaan virtaa 
toisten maljoihin, niiden, joilla on vähemmän kuin 
meillä. Oi, jospa tiemme olisivat Jumalan teitä, 
jotka lihavuutta tihkuessaan tihkuvat erämaan hel- 
teen paahtamille laitumille, niin että kukkulat vyöt- 
täytyvät riemuun ja viimein verhoutuvat lammas- 
laumoihin! »Kaikki riemuitsee, kaikki laulaa!; 

Mutta varsinkin hengellistä siunausta vuotaa 
maljamme viini usein reunojansa yli. Moni huo- 
mattava Jumalan pyhä on kokenut tätä. Kerran 
hurmiollisen jumalyhteyden hetkenään huudahtaa 
skotlantilainen John Welch: »Oi Herra, pidätä 
kätesi, jo on kyllin! Palvelijasi on saviastia eikä 
voi sisältää enempää!« Ja John Flavet kertoo, 
että kerran hänen ollessaan yksin matkalla alkoi- 
vat hänen ajatuksensa paisua ja kohota yhä kor- 
keammalle, kunnes niistä lopulta tuli valtava virta. 
Sellainen oli hänen mielentilansa, sellaista taivai- 
sen ilon virvoitusta hän maistoi ja niin varma hän 
oli siitä osallistumisestaan, että tämä maailma kaik- 
kineen katosi hänen näkyvistään ja tunnettavis- 



103 


taan. Monia vuosia jälkeenpäin hän sanoi tuota 
päivää »taivaan päiväksi« ja tunnusti sen kautto 
käsittävänsä taivaallista elämää paremmin kuin 
kaikkien lukemiensa kirjain tai kuulemiensa saar- 
naili avulla. 

Varmasti on Jeesuksen tarkoitus, että me pysy- 
västi kokisimme tällaista iloa. Hän ei tullut vain 
antamaan meille elämää, vaan elämää ja yltäkyllin. 
Hän puhui meille verrattomat sanansa, jotta 
ilomme olisi täydellinen. Hän tahtoi, että sydä- 
memme riemuitsisi lihavuudesta ja ravitsisi itse- 
änsä Herran kasvojen katselemisella. Hänen ihmis- 
ihannettaan voisi verrata lakkaamatta syöksyvän 
vesiputouksen kovertamiin kallioaltaisiin, joita reu- 
nustaa rehevä kasvullisuus äärettömän moninai- 
sena, ja joihin valuu ikilähteitten elättämän joen 
runsaat vedet, liian alati vuotaessa herkeämättö- 
mänä virtana liittyäkseen vastaantuleviin vesi- 
uomiin, täyttääkseen jonkin alempana olevan pie- 
nemmän altaan tai ottaakseen jollain lailla osaa 
niiden lukuisain kukkien ja ruohojen hedelmällis- 
tämiseen, jotka innokkaina tunkevat juuriaan sen 
ravintoa suoviin aaltoihin. Älkäämme kasatko 
säästöön saamaamme. Antakaamme auliisti mal- 
jamme vuotaa yli reunojensa. Kaukana olkoon 
meistä saiturin kitsaus, joka ei tohdi antaa, peläten, 
ettei saa itse. Tuhlaten ja auliisti käyttäkäämme 

rikkauttamme, sillä me tiedämme, että se on lop- 
pumaton, koska Isämme käsi sen aina täyttää; ja 
Hänen valtakuntansa lakina on, että me saamme 
samassa suhteessa kuin annamme. 

Vielä viimeksi: Pidä varasi, että otat vastaan 
pelastuksen maljan. Antajaa ei voi pahemmin lou- 
kata kuin hylkäämällä hänen lahjansa. Ja kuiten- 
kin — kuinka monet maljat Jumala asettaa 
eteemme, joita me emme tahdo maistellakaan. Jot- 
kut näyttävät luulevan, ettei Jumalan tarkoitus ole, 
että he olisivat täysin onnellisia, ja että jos he juo- 
vat ilonmaljasta, täytyy sen tapahtua salassa tai 
puolustellen. Jotkut juovat vain puoliksi; tai jos 
he juovat kaiken, he valavat siihen omia katkeria 
aineitaan, jottei juoma olisi liian makea. Kuinka 
usein unhotammekaan, että Jumala on antanut 
meille runsaasti kaikkea nautittavaksemme! Ja 
kun olemme varmat, että Hän on antanut meille 
jotain, älkäämme karttako ottamasta maljaa Hänen 
kädestänsä. Joskus meillä ei ole, kun olemme liian 
sokeat nähdäksemme tai liian hitaat ottamaan vas- 
taan Jumalan meille valmistamaa maljaa. 

Ja juodessamme pitäkäämme vaari, että teemme 
sen avuksi huutaen Herran nimeä. Hyvin usein 
me saamme kokea, jos rohkenemme näin tehdä, että 
pelkäämämme katkera lääke on äkkiä muuttunut 
itse elämän viiniksi. Vanha taru kertoo, kuinka 

myrkkymalja petollisesti pantiin kuninkaan käteen, 
mutta hänen tehtyään ristinmerkin ja mainittuaan 
Jumalan nimeä se putosi murskaksi hänen jal- 
kainsa juureen. Ota sinäkin Jumalan nimi koetti- 
meksesi. Mainitse se, ennenkuin nostat houkut- 
tavan maljan huulillesi, olkoon se ystävyyden, 
suunnitelmain tai toimintasi malja. Tuo nimi on 
joko paljastava kyykäärmeen, joka väijyy sen poh- 
jissa niinkuin muinoin egyptiläisten juhlien pika- 
reissa; tai se muuttaa tavalliset asiat pyhiksi kuin 
sakramentit ja tavalliset maljat siksi maljaksi, jota 
käytämme Herran ehtoollisessa ja joka pyhitetään 
noilla ikimuistoisilla sanoilla: »Tehkää se minun 
r»uistokseni.« 

TAIVAALLINEN SAATTUE 


»Vain hyvyys ja armo seuraa- 
vat minua 
kaiken elinaikani.« 

Ps. 23: 6. 

»Kaiken elinaikani.« Mitähän päiviä lienee 
tulossa! Kevätpäiviä, jolloin koko maailman täyt- 
tää iloinen nuori elämä, joka leikkii kedoilla, kisai- 
lee taivaalla, pulikee lehdiksi ja kukiksi jalkaimme 
juuressa. Kesäpäiviä, jolloin vuosi saavuttaa lois- 
tokohtansa auringonkultineen, pitkine iltoineen, 
tuoksuöineen. Syyspäiviä, jolloin peltoja peittä- 
vät viljalyliteet, uutterain kätten riistäessä hedel- 
mäpuitten oksilta, kiemurtavasta viiniköynnök- 
sestä ja korkeista humalistoista vuoden runsaat 
antimet. Talvipäiviä, jolloin jalka polkee rikki- 
rasahtavia lehtiä, jotka kattavat metsäaukioita, 
sumuisia, sateisia, synkkiä päiviä, jolloin kerään- 
nymme vuoden kadonneen loiston hautasaattuee- 
seen ja laskemme sen maan multiin. 

«Joskus seisomme ikäänkuin kalliokielekkeen 
reunalla ihmetellen tähystämässä laaksoa jal- 
kaimme juuressa ja kysellen, mitä päiviä on vas- 
tassamme läpitunkemattomain usvain peitossa, 
jotka väistyvät vain sikäli, kuin kuljemme eteen- 
päin. Mitä on vuoden mittaan tapahtuvat Lie- 
nevätkö sen päivät kultaisia, taivaan lämpimän 
aurinkohehkun valaisemia? Vai ovatko ne puna- 
kirjaimisia * , ei vain sanan tavallisessa mielessä, 
vaan siksi, että ne ovat kärsimysten ja uhrausten 
veren tahraamat? Lienevätkö ne harmaita, syn- 
kin värein koristeltuja, pimeitä ja alakuloisia? 
Syntymäpäiviä, kuolinpäiviä, hääpäiviä, jonkun 
vainajan kuoleman vuosipäiviä, jotka eivät ole 
mennä mielestä, juhlapäiviä, pyhiä päiviä, pyhiä 
siksi, että ne liittyvät ihmiseen, jonka olemme tun- 
teneet, jota rakastaneet Jumalan omana valittuna. 
Yain muutamia lyhyitä tunteja — kuin majakan 
kiertovalon väläyksiä, jotka näkyvät kauas merelle 
kahden pitkän, synkän pimeysloman välillä, tai 
kuin mustaan ebenholtsiin upotettuja timantteja — 
ja kuitenkin, kuinka paljon onnea tai tuskaa, kat- 
keria muistoja ja onnettuudenenteitä onkaan 
alidettu lyhyeen ajan rahtuun, jota sanomme päi- 
väksi. 

* Almanakoissa ;ja kalentereissa joskus joitakuita 
päiviä merkitty punaisella. 

Mutta tulevaisuudessakaan ei ole koittava kos- 
kaan se päivä, jolloin meillä ei olisi kahta suoje- 
lusenkeliä, taivaallista saattajaa ja Jumalan lähet- 
tämää viestintuojaa: Hyvyyttä ja Armoa, joille on 
annettu tehtäväksi auttaa uskovaa hänen maallisen 
vaelluksensa päivinä. 

Kun ylänkönummen taivaltaja kylmän jäykis- 
tämänä ja tielle äkkiä laskeutuneen sinuun har- 
ii auttamana vaipuu nääntyneenä läpimärkään ruo- 
hikkoon, niin miten sanomattoman lohdullista on- 
kaan, jos hän sinuun hetkiseksi revettyä näkee 
vilahdukselta aivan vierellään seisovan paimenen 
raitaiseen vaippaansa kietoutuneena tai keksii pal- 
velijat, jotka on lähetetty etäisestä isänkodista 
vuoristoa harhaamaan etsiäkseen kadonnutta ja 
tuodakseen hänet turvallisesti suojaan ja lämpi- 
mään. Mutta jotenkin samaan tapaan voi uskovan 
silmä älytä väsymyksen ja yksinäisyyden hetki- 
nään luonansa nuo Jumalan kaksoisenkelit: Hy- 
vyyden ja Armon. 

Me emme näe koskaan sellaisia enkeleitä kuin 
ne kaksi, jotka tulivat Sodomaan, emme liioin sel- 
laisia enkelinkuvia kuin ne kaksi enkeliolentoa, 
jotka ilmestysmajan sisimmässä pyhäkössä kumar- 
tuivat lakiarkun ylitse. Mutta me voimme kuvi- 
tella mielessämme niiden puhtaita kasvoja, ilmavaa 
olemusta, suloista käytöstä. Mutta tässä tarjoutuu 

enemmän kuin enkeliapua: Jumalan olennoituneet 
ominaisuudet, Hänen hyvyytensä ja armonsa, s. o. 
Hän itse ihmisrakkautensa ja säälinsä hellimmässä 
i lmesty smuodossa . 

Hyvyys ja armo. Ei yksin hyvyys, sillä me 
olemme anteeksiantoa tarvitsevia syntisiä. Ei yk- 
sin armo, sillä me tarvitsemme paljoa muutakin 
kuin anteeksiantoa. Vaan molempia yhdessä. 
Hyvyys täyttää kaiken puutteen, armo antaa an- 
teeksi kaikki synnit. Me tarvitsemme hyvyyttä 
huolehtimaan meistä, armoa anteeksiantamaan. 
Daavid liittää ne usein yhteen, esimerkiksi sanoes- 
saan: »Herra on hyvä, iät kaiket Hänen armonsa 
kesiää.« 

Mitä sanoisimme näistä siunatuista ominai- 
suuksista? Ottakaamme hyvyys. Se on talletet- 
tuna Jumalan olemuksen avaroissa säiliöissä: se 
on köyhän tyyssija, nälkäisen ruoka, vanhurskaan 
asunto, vuoden kruunu, elämän aurinko. »Maista- 
kaa ja nähkää, että Herra on hyvä!« «Kuinka 
suuri onkaan Hänen hyvyytensä ja kauneutensa !« 

Ottakaamme armo! Se on Jumalan tytär. 
Hänen mielisuosionsa — »Hänelle kelpaa armo«; 
Hänen rikkautensa — »Hän on armosta rikas«; 
Hänen valtaistuimensa — »Minä puhun sinulle 
armoistuimelta». Ken laskee tästä jalokivestä 
säihkyvät säteet! Hellä, runsas, varma, iäti py- 

syvä. Todellakin, Jeesus saattoi sanoa: »Isänne 
on laupias. « 

Ja ne seuraavat meitä. Itämainen paimen käy 
aina edellä. Eikä meidän hyvä Paimenemme kos- 
kaan pane meitä työhön tai taisteluun kulkematta 
itse edellämme. Mutta Hänen paimenkoiransa 
ovat jälkijoukkona. Meillä on kaksi jälkivartijaa 
turvaamassa meitä petollisten vihollistemme hyök- 
käyksiltä. Meillä on kaksi väkevää auttajaa nos- 
tamassa meitä elämän pyramiidia ylöspäin, kerros 
kerrokselta, estäen meitä putoamasta, kuiskaten 
lohdun sanoja ja kannattaen voimakkain käsin 
meitä kainaloista vaikeissa kohdissa tai horjahtaes- 
samme. 

Lieneekö tuossa »seurata« sanassa viite siitä, 
että me etäännymme Jumalasta, ja että Hän lähet- 
tää silloin hyvyytensä ja armonsa jälkeemme kut- 
sumaan meitä takaisin? Ehkäpä. Jos tuhlaaja- 
poika lähtee merille leskiäitinsä luota, ei äiti häntä 
unhota koskaan, hänen rukouksensa seuraavat poi- 
kaa; ja saadakseen hänet takaisin hän lähettää 
hänelle miltei murtuneen sydämensä hellimmät 
kaipuunsanat. Niin menettelee Jumalakin omi- 
ensa : he kulkeutuvat pois Hänen luotaan, mutta 
Hän seuraa heitä. Hän panee Hyvyyden ja 
Armon heidän jälkeensä. Joskus on kuin heitä 
vainoisi onnettomuus onnettomuuden, isku iskun 

perästä; mutta niin ei itse asiassa ole. Ei ole aipa 
miltä näyttää. Ja nämä ovat valepukuja, joihin 
Hyvyys ja Armo pukeutuvat, ulkoverho, joka suo- 
jaa ihanaa villaista vaatetusta, väsyneen, nälkäi- 
sen ja repaleisen, kuljeksivan tuhlaajapojan uupu- 
nutta päätä ja voipuneita jäseniä varten aiottua! 
Hänen hyvyytensä on loppumaton, Hän pysyttää 
uskollisuutensa horjumattomana, Hän ei hylkää 
kättensä tekoja, sillä »iät kaiket Hänen armonsa 
kestää«. 

Jos käännyt vain tai tainnut taaksepäin, niin 
tunnet Jumalan hyvyyden ja armon käsivarsien 
tarttuvan sinuun, sillä ne ovat aina seuranneet 
sinua. Et ehkä totea niiden läheisyyttä, tunnet 
kenties itsesi yksinäiseksi, alakuloiseksi ja lohdut- 
tomaksi, on ehkä murheenpäiväsi, auringoton ja 
synkeä ilman lohdunsädettä tai toi von väikettä- 
kään, pelonaiheitten saartama. Mutta aivan 
lähelläsi, Jumalan enkeleille ilmeisenä, vaikkakin 
sinun uskonpuutteiselta katseeltasi peitossa liikku- 
vat Jumalan ääretön, pettämätön hyvyys ja hellä, 
armo siidehtivinä, rakastavina, säälivinä. Ne kut- 
iavat sinulle pöydän erämaahan kuten Elialle tai 
ne vä I käiltä vät esiin halki myrskyn ja viipyvät 
vierelläsi kieltäen sinua pelkäämästä kuten mui- 
noin Paavalin. 

Jn luin on sellainen toivo, ei ole epäilyn 



112 


aihetta. »V armasti«* sanoo psalminlaulaja. Miksi 
niin varmasti ? Koska Jumala on Jumala, muut- 
tumaton ja iäinen; Hän ei voi riistää taas pois 
kerran antamaansa. Jos me olemme uskottomat, 
Pysyy kuitenkin Hän uskollisena, sillä itseänsä 
kieltää Hän ei saata. Hän ei kadu armolahjojaan. 
Jokaisen hyvän annin ja täydellisen lahjan An- 
taja on samalla valojen Isä, jonka tykönä ei ole 
muutosta eikä valon ja pimeyden vaihtelua. Ja 
kun Hänen hyvyytensä ja armonsa ovat alkaneet 
seurata meitä, niin me saatamme eksyä Hänen teil- 
tään ja hylätä Hänen rakkautensa ja murehduttaa 
Hänen Henkeään, olla välittämättä Hänen läheteis- 
tään ja käskeä heidän poistua, mutta ne eivät 
lähde. Ne seuraavat ehkä kauempaa, mutta ne 
seuräavat sittenkin, koskaan tyytymättä, ennen- 
kuin ovat voittaneet meidät jälleen Hänen omik- 
seen. 

Varmasti: sillä Jumala ei ole koskaan ennen- 
kään pettänyt. Varmasti: sillä Hänen ei olisi 

soveliasta tarttua käsiksi loppuun suorittamatta. 
Varmasti: sillä Hän on sitonut itsensä äärettömän 
suurin ja kallein lupauksin. Varmasti: sillä 

kaikki Hänen pyhänsä todistavat yksimielisesti, 
ettei Hän koskaan petä eikä hylkää. Varmasti: 
sillä jos Hän rakastaa meitä iankaikkisuudesta 

* Engl. raamatunkäännöksen mukaan. 

asti, Hän ei suinkaan unohtane meitä ajassa. 
Niinpä ei koita se maallisen vaelluksemme päivä, 
jolloin Jumala ei olisi vierellämme hyvyydessään 
ja armossaan. 

»Varmasti« sanan tilalle asettavat jotkut selit- 
täjät sanan »vain«: »Vain hyvyys ja armo seuraa- 
vat minua.« Niinkuin on 73: nnessa psalmissa 
(ongi. kielisessä raamatussa) : »Jumala on hyvä, 
vain hyvä Israelille, niille, joilla on puhdas sydän.« 
Voinee niin olla, ja varmasti on tosiasia, että Juma- 
lan menettely meitä kohtaan ei ainakaan ole sen 
vähempää kuin hyvyyttä ja laupeutta. Ei ehkä 
näytä siltä; mutta joskus on pidättäminen suurem- 
man rakkauden osoitus kuin antaminen, kieltämi- 
nen myöntämistä parempi, poisottaminen parempi 
kuin ylivuotavin siunauksin täyteen sullottu helma. 

Arat, nääntyvät sydämet, jotka pelkäätte 
käydä yksin pimeää tietä — rohkaistukaa! Vyöt- 
liiykiiii uuteen uskallukseen, vahvistakaa vaipuneet 
kiidot ja lukekaa vapisevat polvet! Jumala tietää, 
kuinka monta elonpäivää on jäljellä; Hän tietää 
niiden tarpeet, kiusaukset ja surut. Ja Hän lupaa, 
el l ii. voimamme on oleva niinkuin päivämme; ettei 
koita, se päivä, joka ei olisi Hänen hyvyytensä ja 
armonsa, siunaama, ja että Hän itse on siunatussa 
llerrassainme meidän kanssamme joka päivä 
•maailman loppuun asti«. 

»HERRAN HUONEESSA PÄIVIEN 
PÄÄHÄN« 

Ps. 23: 6. 

Vierivät vuodet herättävät sydämessämme 
pysyväisten ikävän. Luontomme on iäisyyden 
eikä ajallisuuden sävellajiin sovitettu. Ja kun 
näemme lehtien varisevan syksyn tuulissa tai peit- 
tävän metsäaukeaman, jota astumme sen lyhyinä 
päivinä; kun luonnon maailmassa tapahtuvat vaih- 
telut pakottavat meidät muistamaan niitä vielä 
suurempia muutoksia, jotka ovat viemässä meitä 
pois menneisyyteemme tutuista maailmoista outoi- 
hin, ennen tuntemattomiin, kuten se maailma, 
minne Kolumbus purjehti — silloin ikävöimme 
hartaasti kotia, jota kuolema ei voisi vahingoittaa, 
ystävyyttä, jota aika ei voisi turmella, kuihtumat- 
tomia kukkaseppeleitä ja sellaista elämää, joka ei 
olisi muutosten alainen. 

Tämä »pysyväinen«, jota odotamme, näyttää 
olevan luvattu niissä sanoissa, joilla paimenlaulaja 
päättää psalminsa — yhtä yksinkertaisissa kuin 

sanat »koti« ja »äiti« ja aivan yhtä sisällökkäissä. 
Psalmin ajatusjuoksu on yhtä vaihteleva kuin 
elämä itse. Jokainen sen lauselma on sanakuva, 
joka selvin, elävin ääriviivoin maalailee jonkin 
uuden kohtauksen maisen vaelluksemme varrelta. 
Mutta tässä viimeisessä tuntuu kuin levoton, niin 
moniin kiviin särkynyt, niin monissa mutkissa ltie- 
i uurtava vii’ta painuisi iäisyyden meren suureen 
syvyyteen, ja sen aallot, murtuessaan ajan rantoja 
vasten, soisivat vain tuota yhtä, suloista säveltä: 
»Päivien päähän.« 

Epiiilemättä tarvitaan kaikki kuolonalaisen 
elämämme vaihtelut kelpuuttamaan meitä siihen, 
mikä ei vaihdu eikä muutu. Aika on iäisyyden 
välttämätön eteinen tai pukuhuone. Tämä maa on 
kasvatuslaitos todelliseen elämään, joka odottaa, 
kun viime läksy on opittu ja koulukello kilahtaa. 
Mutta kaikki, mikä on, mikä on ollut ja mikä on 
tuleva, se vain täydentää luonnettamme ja viimeis- 
telee sen sopusuhtaisuutta. Ja kaikki tuo on unoh- 
tuva kuin yöllinen uni, kun kerran astumme iäisyy- 
teen, joka on pysyväinen siinä mielessä, ettei se 
koskaan riistä meiltä mitä todella omaamme muu- 
ten kuin täydentääkseen sen; aivan niinkuin sie- 
men häviää, kun siitä on kehittynyt jalompi ja yhä 
jalostuva elämä. 

Mutta pysyväisyyden ajatusta parempi on aja- 

tus taivaasta kotina — taivas on »Herran huone< 
Ja tämä Vanhan Testamentin sanonta on lähinnä 
Jeesuksen sanoja: »Isäni kodissa * on monta 

asuntoa.« 

Mikä tenhovoima onkaan »koti« sanassa! Se 
tuo kulkijan maailman ääristä saakka. Se innos- 
taa purjehtijan ja sotilaan ja tutkimusretkeilijän 
sankarillisesti kestämään. Kalleine muistoineen 
se sulattaa paatuneen rikollisen. Se tuo kyynel- 
sumun maailmanmiehen silmiin. Mitäpä ei kes- 
täisi köyhä nainen, jos hän vain voi pitää yllä 
pienen kotinsa! 

»Eipä paikkaa olekaan 
kodin vertaa ollenkaan. « 

Ja mitä on jalo joulujuhlamme muuta kuin 
kodin juhla? Kotien, jotka Hänen kutsustaan, 
joka itse oli koditon, ovat saaneet syntynsä, sopii- 
kin juhlia Hänen syntymänsä vuosipäivää. 

Ja mikähän tehnee kodin ajatuksen niin rak- 
kaaksi? Ei pelkkä paikka tai tiilet tai muurisavi, 
puutarha, jossa lapsina piileskeltiin, huonekalusto, 
johon liittyy niin monia helliä muistoja, muistoja, 
jotka kaikki sen jälleennäkeminen kutsuu esiin. 
Nämä kaikki eivät ole koti. Ne olisivat ilman rak- 
kaitamme, jotka niitä käyttivät, vain erämaa, jossa 

* Engl. käännös: »liuoneessa«. 

jälkeenjääneen olisi mahdoton viipyä. Kotimme 
on siellä, missä ovat isä, äiti, siskot, veljet, vaimo 
ja lapset; missä ei vieraan läsnäolo luo varjoaan 
perhe-elämän vapautuneeseen menoon. 

Kääntäkäämme ajatuksemme nyt taivaaseen, 
josta tiedämme verrattain vähän, paitsi että hyvä 
Paimenemme on mennyt sinne, ja katsokaamme, 
mitä valoa luo siihen tässä käytetty sen ja kodin 
välinen vertaus. Se on varmasti koti onnellisen 
yhdyselämän mielessä. Me olemme siellä Juma- 
lan läheisyydessä yhtä vapaat kuin lapset isän ja 
äidin läsnäollessa, joita he rakastavat hellästi. Me 
tunnemme toisemme yhtä hyvin ja seurustelemme 
keskenämme yhtä vapaasti kuin silloin, kun 
valoisasydämisten nuorten hilpeänä parvena kul- 
jeksimme metsissä keräten metsäkukkia tai kun 
kokoonnuimme leimuavan takkavalkean ääreen, 
missä »joulupölkky« räiskyi joulu-ilon ollessa ylim- 
millään. Kuvallehan mielessäsi suurta perhettä, 
kaikenikäisiä kelpo lapsia — aina pienestä kuusi- 
vuotiaasta nuoreen mieheen, joka juuri aloittaa 
virkauransa tai oleskelunsa suuressa pääkaupun- 
gissa — kaikki kerääntyneinä viettämään hetkeä 
yhdessä esi-isäin talossa, joka kohoaa laveaan 
tilustensa keskellä! Silloin saat heikon käsityksen 
siitä, mitä on kotiinmenomme, kun enkeliharppu- 
jen soidessa ja tervetuliaishuutojen kaikuessa vii- 

meinen lapsi ennättää Isän kotiin, ja koko perhe 
on niin taivaasta kuin maan päältä tullut koolle 
Isän kotiin ainaiseksi. Ei enää erota! Ei enää 
lähdetä pois! Ei enää koskaan lopu pitkä, riemu- 
kas, suurenmoinen kodin juhla! 

Kautta maailman on ehkä ollut yksinäisiä, 
niitä, joiden sydämeen on aika ajoin hiipinyt outo 
koti-ikävä ja jotka ovat lukeneet seuraavat sanat: 

»Oi kosketusta käden kadonneen, 
oi äänen sointua, mi nyt on vaiti !« 

»Oi jospa olisimme pieniä lapsia taas, joiden 
hyväoloisuudesta ja ilosta muut pitävät huolta, sen 
sijaan että saamme itse turvata itsemme ja olla 
muille kaikki kaikkena !« Ja tällaiseen luonnolli- 
seen takasin-ikäyöintään sekoittuu ehkä äskeisen 
menetyksen kyynelet, niin tuoreen haudan muisto, 
etteivät kukkaset ole vielä ennättäneet juurtua 
verekseen multaan. 

Tule — meidän ei sovi helliä moisia ajatuksia! 
Ne tekevät meidät elämän ankaraan todellisuu- 
teen kelvottomiksi. Ne lamauttavat meidät. Äl- 
käämme viipykö niissä. Jos menneisyyden para- 
tiisi on menetetty, niin että enkeli on paljastetuin 
miekoin paluutamme estämässä, niin on meillä toi- 
nen parempi paratiisi odotettavana, jonka portilla 
on kutsuva enkeli — Isämme kodin paratiisi. 

Älkäämme ajatelko eroa, vaan jälleenyhtymistä. 
Entisaikoina oli tapana, että lähteväin laivain 
miehistö päiväntasaajalle saavuttuaan joi jälkeen- 
■jääneitten ystäväin maljan; mutta niin pian kuin 
se oli sivuutettu, alettiin juoda odottavain ystä- 
väin maljoja. Suunnatkaamme ajatuksemme odot- 
taviin ystäviimme, jotka, Jumalan kiitos, ovat 
niitä, »joita rakastimme kauan sitten hetkeksi hei- 
dät kadottaen«. 

Autuaita ovat kotiin ikävövät, sillä he pääse- 
vät kotiin! 

Näissä sanoissa on niin varma tuntu. Psalmi- 
laulaja ei epäile, etteikö hän olisi taivaassa. Ja 
kuitenkin hänkin on ollut harhaava lammas, hänen 
maineensa ei ole millään muotoa tahraton, hänen 
luonnonlaatunsa on pikemmin sodan ja veren kuin 
rauhan, lempeyden ja rakkauden miehen, jollai- 
nen soveltuisi taivaan lempeämielisille asukkaille. 
Kuinka hän sinne pääsisi? Mikä sai hänet niin 
varmaksi? Hän tunsi epäilemättä, ettei hyvä Pai- 
men voinut olla siellä, missä lammas surkeasti 
määkii puutteessaan. »Että missä minä olen, siellä 
nekin, jotka olet antanut minulle, olisivat minun 
kanssani.« Ja sen lisäksi on meillä lupauksen 
varma sana, josta voimme iloisin mielin ottaa vaa- 
rin niinkuin pimeässä paikassa loistavasta kynt- 
tilästä. 

Koska olemme luottaneet Kristukseen ja 
olemme yhtä Hänen kanssaan; koska olemme vas- 
taanottaneet sydämeemme iäisen elämän siemenen, 
jossa piilee alkeellisena itse taivas; koska Pyhän 
Hengen läsnäolo ja todistus takaa meille jo nyt 
perintömme; koska Jumalan lupaus ja vala 
vakuuttavat meille iäisen autuuden — nuo kaksi, 
joiden on aivan mahdotonta johtaa pettymykseen: 
kaikista näistä syistä ja vielä muista rohkenee häi- 
vinkin, arinkin, heikoinkin uskovainen vakuuttaa: 
»Minä saan asua Herran huoneessa päivien pää- 
hän. « 

Määrätyssä mielessä Daavid tuntuu riemuin- 
neen taivaasta jo ennenkuin hän pääsi sinne. 
Hänelle ei Herran huone ollut vain tulevaisuu- 
dessa häämöittävä, vaan jo nykyhetkessä toteutu- 
mismahdollinen. Eräässä toisessa psalmissa hän 
puhuu Korkeimman suojassa asumisesta, ja kol- 
mannessa kohdassa hän käyttää noita yleviä 
sanoja: »Yhtä olen anonut Herralta, sitä yhäti 

pyydän, että saisin asua Herran huoneessa kaiket 
elämäni päivät katsellakseni Herran suloutta ja 
mietiskelläkseni Hänen temppelissänsä.« Tohtori 
Segond’in ranskankielinen käännös on niin kaunis, 
että en malta olla sitäkin mainitsematta: »Je de- 

mande ä 1’Eternel une chose, que je desire ardem- 
ment (halajan hartaasti) Je voudrais habiter 

toute ma vie dans la maison de 1’Eternel, pour 
eontempler la magnificence (valtasuuruutta) de 
1’Eternel et pour admirer (ihallakseni) son tem- 
ple.« * (Ps. 27 : 4.) Mutta Daavidilla oli kunin- 
kaalliset toimensa; hän ei voinut kirjaimenmukai- 
sesti asua pyhissä temppelipihoissa, joita hän ikä- 
vöi enemmän kuin peura aina ikävöi vesipuroille 
tai kyyhky lakkaansa. 

Mutta voimmekohan epäillä, että hänen har- 
ras rukouksensa tuli kuulluksi, hänen sydämensä 
pyrintä saavutti ihanteensa? Epäilemättä hän 
määrätyssä mielessä aina asui Herran huoneessa 
Hänen kauneuttaan katsellen, Hänen tahtoaan ky- 
syen, olipa hän sitten kotonaan Siionin vuoren lin- 
nassa tai kaukana aukeilla lakeuksilla Jordanin 
tuolla puolen. Mitäpä muuta on Jumalan huone 
kuin Jumalan läsnäoloa, jonka rakastava, uskova 
sielu tavallisesti tuntee, Jumalan läsnäoloa, joka, 
kuin elämää-synnyttävä kevätilma, on kaikkea ym- 
päröivä, kaikkea kehittävä, kaikki valtaava! 

Miksi emme mekin alkaisi asustaa Jumalan 
huoneessa tässä pyhitetyssä ja auvoisessa mielessä? 
Siten ei taivas ole meille olemassa vasta siitä het- 
kestä, jolloin »menemme porteista sisälle kaupun- 
kiin», vaan siitä, jolloin ensi kerran pesemme vaat- 

* Vastaa muuten suomalaista, paitsi sulkujen lomaan 
suomennetuissa kohdissa. 

teemme ja valkaisemme ne Karitsan veressä. Aina 
ja kaikkialla me saamme Jumalassa asumasijan, 
Hänessä, joka kautta sukupolvien on ollut omiensa 
koti, pakopaikka, tyyssija. Aina ja kaikkialla me 
voimme paeta Häneen myrskystä ja rajuilmasta. 
Aina ja kaikkialla Hänen olemuksensa ei ole meille 
vain linnoitus ja varustettu kaupunki, vaan rukous- 
huoneemme ja pyhäkkömme. Tehköön Pyhä Henki 
meille jokaiselle selväksi, että me voimme elää 
joka hetki, joka päivä Herran huoneessa, missä 
kaikki kyynelet pyyhitään, kohta kun ne alkavat 
vuotaa; minne huoli ei pääse tunkeutumaan; ja 
missä hyvä Paimen aina johtaa laumansa vihreille 
laitumille, niin etteivät lampaat näe nälkää, ja vir- 
voittavain vetten luo, niin ettei niiden tule jano, 
ja vilpoisiin, syviin laaksoihin, niin ettei aurinko 
niitä päivällä pistä eikä yön aikana kuu. Taivas 
jo ennenkuin taivaaseen astumme! 

Pitäkäämme vaari, että elämme tällä taivaalli- 
sella tasolla. Me voimme valita monet elämäntasot. 
Esimerkiksi sen kirkon tason, johon kuulumme, tai 
sen kristillisen yhdistyksen, johon liitymme, tai 
sen sovinnaisen tason, jolloin tehdään mitä muut 
tekevät ja tyydytään keskinkertaisuuteen. Mutta 
tämäpä ei sovellu niille, jotka pyytävät tavoittaa 
sitä, mitä Jeesus Kristus kerran kutsui heidät 
tavoittamaan. 

Mutta on kaksi muuta elämäntasoa, jotka kiin- 
nittävät huomiomme puoleensa, ja joiden välillä 
meidän on valittava: Jeesuksessa Kristuksessa ole- 
minen ja oma kokemus- ja tunne-elämämme. Edel- 
lisellä tasolla eläen me olemme jo siirtyneet kuole- 
masta ylösnousemuksen ja taivaaseenastumisen 
piiriin ja asumme siinä kultaisessa valossa, joka 
väreilee Jeesuksen valtaistuimen ympärillä. Jäl- 
kimmäisellä eläen, se kun vaihtelee fyysillisten tai 
ilmastollisten muutosten mukaan, me milloin ko- 
hoamme aallon harjalla ylös aurinkoiseen ilmaan, 
milloin paiskaannumme väsyneinä ja murtuneina 
hietikolle, josta luodeaallot ovat paenneet jättäen 
meidät ulottuviltaan. 

Edellisellä tasolla tahtoo Jumala meidän elä- 
vän. Jälkimmäisen olemme itse valinneet — ja 
huono oli vaihtoehto! Ihmekö siis, että olemme 
niin pettyneet ja masentuneet! Me olemme valin- 
neet katkeran makean asemesta, ajalliset iäisten, 
vaihtuvat ja katoavat Jumalan järkkymättömän ja 
järkähyttämättömän perustuksen sijasta, joka on 
yhtä muuttumaton kuin Hänen rakkautensa. 

Vakava kysymys on jokaiselle tuo: »Mikä on 
minun elämäntasoni ?« Omaniko vai lähimmäiseni 
vaiko Jumalan? Elänkö nousseena, taivaaseen- 
astuneena ihmisenä, jonka taakse jäi synti ja kuo- 
lema, ja jota ylempänä odottaa vielä syntymätön 

iäisyyden valo? Oi, niin moni meistä arvioi ase- 
mansa omain kokemustensa matalan tason mukaan, 
sen sijaan että pyrkisi kohottamaan kokemuk- 
sensa ja elämänkäytäntönsä Jeesuksessa olemisensa 
ylhäiselle tasolle. 

Uskolla, kun sitä oikein käytetään, on kahta- 
lainen vaikutus. Ensinnäkin se uskoo omistavansa 
aseman, jota emme tosin tunne, mutta jonka se roh- 
kenee vaatia itselleen Jumalan sanan perustalla. 
Toiseksi se tarttuu Jumalan voimaan tehdäkseen 
tuosta asemastaan päivittäin, hetkittäin koetun 
todellisuuden. 

Me emme aina tunne olevamme sillä tasolla, 
jolla apostolin hehkuvat sanat julistavat meidän 
olevan. Roomalaiskirjeen kuudennessa, efesolais- 
kirjeen toisessa ja kolossalaiskirjeen kolmannessa 
luvussa hän vakuuttaa, että me olemme koroitetut 
valtaistuimelle Jeesuksen kera hallitsemaan Hänen 
ja meidän vihollisten polkeutuessa jalkoihimme. 
Mutta usko tarttuu näihin Jumalan sanan selviin 
opetuksiin ja tohtii sanoa tunnetta valheeksi pitäen 
totena Jumalan sanaa. Niin, ja usko uskaltaa 
pitemmällekin. Alituisesti se tarttuu Jumalan kaik- 
kivaltiaaseen voimaan, siihen voimaan, joka nosti 
Jeesuksen Joosefin haudasta asettaakseen Hänet 
Majesteetin oikealle puolelle korkeuksiin. Ja tä- 
män voiman varassa se kulkee epävakaisia aal- 

to ja ja Kiipeää ilmakuultoisia porrasastimia puo- 
lustaen omanaan valtaistuinasemaansa kaikkia hel- 
vetin hyökkäyksiä vastaan. Ilman taivaaseenastu- 
mista ja Jumalan voimaa on mahdotonta elää tai- 
vaaseenastumisen taivaallista elämää. Mutta omak- 
suva usko sen saavuttaa. (Ef. 1: 19.) 

Meidän on tarpeen pyytää Pyhän Hengen 
apua, jotta Hän pitäisi meitä aina tässä antautumi- 
sen ja uskon asemassa tuoden taivaasta elämäämme 
Jumalan alituisen armon. Hän on muistin Henki, 
joka pitää meitä alati muistamisen tilassa ja huo- 
mauttaen meitä kiusauksen hetkellä »muistuttaa 
kaikesta«. 

Ja jos me vain elämme näin, niin on elämämme 
vierivä onnellisesti ja hyödyllisesti. Siitä muodos- 
tuu psalmi, sellainen kuin se, minkä Daavid — pai- 
men ja kuningas — lauloi vuosisatoja sitten. Se 
alkaa ehkä kertomalla paimenen huolenpidosta 
kadonnutta, velvollisuutensa unohtanutta lammas- 
taan kohtaan. Mutta ei se aina pysy tällä tasolla; 
se kohoaa, se liitää ylöspäin ja laulaa jopa taivaan 
porttien lähettyvillä. Se viettää päivänsä hohta- 
villa ylängöillä, missä Jumala itse on aurinkona, ja 
lopulta se siirtyy siihen pyhään, kirkkaaseen koti- 
piiriin, jonka jokainen asukas voi vakuuttaa ilman 
pelon tai liikarohkeuden varjoakaan: »Minä saan 
asua Herran huoneessa päivien päähän.« 

